
E MERCADO DI BRASIL LO CONOCE UN RECORD 


NOBO CU E VUELONAN DIRECTO DI GOL 


MAYORNAN TIN OTRO PREOCUPACION 
HOPI MUCHA MENOR DI EDAD 
DEN MUNDO DI HENDE GRANDI 


WARDACOSTA 


TA RESCATA DOS 


PERSONA RIBA LAMA 


SI ARUBA ACEPTA E 


RIJKSWET NOBO Y TEMPORAL 


E INTERES RIBA DEBE DI COVID 


TA BAHA DI 6.9% PA 3.4% 

ARUBA Tourism Authority (A.T.A.) hunto cu Ministerio di 
Turismo y Aruba Airport Authority (AAA) a comparti cu 
entrante 18 di december 2024, Aruba lo conta cu un vuelo 
directo entre Brasil y Aruba. Un noticia maraviyoso cu ta 
refleha un momento importante den e relacion entre Aruba y 
Brasil y cu ta un desaroyo significativo cu ta fortalece e rela- 
cion largo entre e dos destino aki. 


Na aña 1985, Aruba a haci su entrada den e mercado 
Brasilero, y durante e ultimo 39 aña, A.T.A. a traha continu- 
amente pa fortalece su presencia y surpasa varios desafio. E 
introduccion aki ta un testimonio di e esfuersonan continuo 
pa mehora e conexion entre e dos destino aki. Un vuelo cu lo 
ofrece tres frecuencia semanal, proporcionando mas conve- 
niencia y accesibilidad pa biaheronan Brasilero. 


Na 2014, Aruba a celebra un aña record cu 24,733 bishitante 
Brasilero. Durante e periodo eynan, Gol Airlines a ofrece 
vuelo pa Aruba cu conexion via Caracas, cu rapidamente a 
bira e vuelo di preferencia pa e bishitantenan Brasilero. E 
vuelo directo nobo ta amplia e opcionnan di biahe pa e pais 
di Brazil cual ta yuda na posiciona Aruba como un destina- 
cion popular. 
Ya desde 3 di juni 2024, por cuminsa cumpra pasashi pa 
cu e vuelonan nobo aki. Nos ta anticipa cu e servicio aki lo 
por resulta den un aumento di 50% den cantidad di bishi- 
tantenan Brasilero den 2025 compara cu nos proyeccion 
pa 2024 cu ta un total di 18,666 bishitante. Si logra nos 
proyeccion pa 2025, e mercado di Brasil lo duna nos un total 
di 27.550 bishitante, cual ta un record nobo pa Aruba pa cu 
e mercado di Brasil! 


E vuelo directo nobo lo sirbi ciudadnan grandi den Brasil 
incluyendo São Paulo, Rio de Janeiro, Belo Horizonte, 
Brasília, Porto Alegre, y Manaus. Ademas, ciudadnan impor- 
tante den São Paulo, manera Campinas, Jundiaí, Sorocaba, 
São José dos Campos, y Santos, tambe lo beneficia di e 
ruta nobo aki. Pero e vuelo aki lo sirbi tambe pa conecta 
esnan cu kier bishita for di e mercado di Argentina, un otro 
mercado importante como parti di Aruba su strategia. 


Hunto nos ta sigui diversifica nos mercadonan pa asina ricibi 
mas turista di calidad. Aki mester subraya cu e patronchi di 
gasto di turistanan for di Brasil ta uno eleva unda nan ta 
gasta historicamente mas cu averahe, mientras cu e mercado 


di Argentina tambe ta uno atractivo pa Aruba, unda bishi- 
tantenan ta entre otro scoge pa keda averahe mas largo na 
Aruba. 


Hecho ta cu e mercado di Latino America lo keda crece den 
tamaño e aña aki compara cu 2023 y lo sigui expande den 
aña 2025. Aki mester menciona cu e strategia ta dirigi riba 
crece e mercadonan Conosur, esta Brasil, Argentina, Chile y 
Peru y mantene e mercado di Colombia na su nivel actual. 
Tur esaki ta logra pa medio di entre otro LATAM Airlines, 
Avianca, COPA y awor Gol Airlines. 


“E servicio ta representa e dedicacion y trabou duro di tur 
esnan envolvi. Aki mi kier gradici specialmente e ekipo di 
A.T.A. y AAA cu a traha duro riba e logro aki, esta Sanju 
Luidens-Daryanani, Jordan Schlipken-Croes, Barbara Brown 
y Jo-Anne Arends-Meaux. Ta un placer pa traha di cerca cu 
boso y di por celebra awe atrobe! Ta hopi tempo a traha riba 
esaki, incluso tabata tin momento cu no a logra, pa final- 
mente awe nos por celebra cu nos a logra. Pabien y Danki! 
Un danki special tambe na Minister di Turismo pa su sosten 
y estimulo continuo y na tur socio pa haci di e vuelo aki un 
realidad. Danki y Pabien Aruba!” tabata palabranan di CEO 
di Aruba Tourism Authority, Ronella Croes. 


A.T.A.: 


E mercado di Brasil lo conoce un record 


nobo cu e vuelonan directo di GOL 

E caso cu AWEMainta a publica ayera riba un mucha muhe di 14 
aña kende su mama a permiti e mucha drumi of biba c’un hoben 
di 21 aña, a percura pa hopi reaccion y sin duda loke a bin dilanti 
den hopi di reaccionnan ricibi, t’e hecho con ta ser mustra cu tin 
hopi mayor cu no tin tempo pa atende cu nan yiunan menor di 
edad. 


E lucha pa sobrevivencia financiero, e preocupacion con ta yega 
na suficiente fondo pa cubri gastonan di un inflacion cu a kibra 
hopi record ultimo añanan, ta pone cu mayornan ta sali for di e 
punto di bista cu muchanan di 12 aña bay ariba, ta suficiente 
grandi pa carga responsabilidad di nan propio bida. 


Ayera den combersacion c’un señora di 38 aña, bibando cu dos 
yiu menor di edad, ta mustra cu dado momento e tin cu confia cu 
su yiunan di 12 y 10 aña, lo por cuida di nan mes, ya cu di otro 
forma nan tres lo no sobrevivi. 


Ta un di tantisimo mama cu a wordo bandona pa nan pareha y no 
ta bira wak atras, ta neglisha cu nan ta tata di dos criatura cu tin 
cu ricibi sosten di e homber aki tambe pero su negligencia ta crea 
mas presion y mas problema p’e mama. 


Un situacion asina ta pone cu e yiu di 12 aña of mas, ta bin haya 
su mes den un situacion cu no solamente e tin cu cuida y percura 
pa su ruman chikito pero na mes momento e ta den un periodo 
caminda e tambe tin cu determina su rumbo como ser humano. 


AWEMainta a ser mustra den curso di ayera cu tin hopi caso 
caminda ta mamanan tin cu hiba un lucha pa formacion y manten- 
cion di nan yiu of yiunan ya cu e control di departamentonan 
concerni pa obliga tatanan di ta mas responsabel, no ta funciona 
tur ora manera mester ta. 
E caso di siman pasa di e mucha muhe di 14 aña, sin duda no 
ta un caso isola ya cu den varios caso aki na Aruba, muchanan 
menor di edad ta ser mira como muchanan grandi y ta ser trata 
como muchanan mayor di edad loke no t’e caso. 


No tin mucho diferencia cu e mama cu a permiti su yiu muhe 
di 14 aña bay biba y drumi c’un mucha homber di 20 den un 
washok, sabiendo cu e posibilidad pa nan tene relacion sexual 
tabata latente. 


Pero tin cantidad di e tipo di casonan aki, caminda mayornan ta 
confia cu nan yiunan menor di edad ta keda cerca nan amiga y 


pa falta di un control debido, e muchanan aki ta wordo mira den 
luganan nocturno caminda ley no ta permiti esaki. 


Aki ta lanta e problema ta kende ta responsabel pa hiba un control 


debido, e centro nocturno, autoridadnan policial caminda tin cu 
pidi sea ID card of paspoort ta ser rekeri di e muchanan aki pero 
lamentablemente mayoria di e negoshinan aki, ta concentra riba 
nan benta na momentonan druk, principalmente den fin di siman. 


No tin un control adecuado, a pesar cu tin leynan cu ta stipula 
esaki cu menornan di edad te cu cierto ora no por ta riba caya 
nan so pero e falta di control ta percura pa hopi menor di edad cu 
ta “independiente” pa falta di vigilancia y cuido necesario na cas, 
por keda riba cay te den oranan laat di marduga. 


Ta un hecho cu mayornan tin otro preocupacion, principalmente 
na traha pa logra cubri gastonan di hipoteca of gastonan di 
credito na banco pa auto of cualkier otro tipo di necesidad, debe 
cu negoshinan cu ta facilita credito den un forma hopi facil y ta 
pone mas presion riba e situacion social den hopi cas rond di e 
isla! 


Mayornan tin otro preocupacion 


Hopi mucha menor di edad den mundo di hende grandi 


DEN ora nan di dialuna madruga, Centro Maritimo Operacional 
di Wardacosta a ricibi un mensahe di un boto den necesidad 
pidiendo asistencia riba lama. E boto a bolter aproximada- 
mente 74 miya noordwest di Aruba. 


E avion DASH di Wardacosta a sali pa haci un buskeda den e 
area y a haya e boto cu a bolter cu e 2 personanan riba dje. 
Inmediatamente a pidi e helicopter di Wardacosta pa bay den 
direccion di e incidente, pa asina rescata e dos personanan cu 
a logra di subi riba e boto cu a bolter. A saca nan for di lama y 
a transporta nan sano y salvo pa Aruba. 


Miembronan di Wardacosta na Aruba a ricibi nan debidam- 
ente, y lo cana e caminda necesario, hunto cu nos partnernan, 
pa e dos persona nan di nacionalidad Dominicano por bay nan 
pais bek. 


Wardacosta ta rescata 
dos persona riba lama 

DIALUNA mainta, durante conferencia di prensa di Gobierno 
di Aruba, un biaha mas Prome Minister Evelyn Wever-Croes a 
elabora riba e acuerdo cu Hulanda considerando algun inkietud 
y e bruhamento di tera cu tin riba e tema aki. Manera a wordo 
anuncia dos siman pasa, Gobierno di Aruba a yega na un acuerdo 
di principio cu Hulanda cu, bou di cua condicionnan Hulanda ta 
dispuesto pa duna Aruba un fiansa na interes abou no solamente 
riba e debe di Covid sino tambe ria e debenan bieu cu e gobierno 
anterior a ocasiona. 
Esaki ta duna oportunidad pa crea espacio pa inverti atrobe. 
Prome Minister a splica mas extenso riba e solucion hibride cu 
Gobierno a yega na dje. 


LAFT y RAFT: 
Ta importante, pa comprende kico e solucion hibride ta, mester 
compronde kico e situacion actual ta desde aña 2015. Aruba 
aworaki tin un ley di supervision financiero, LAft cu ta den man 
di Aruba y di Parlamento di Aruba. Aruba a presta hopi placa di 
Hulanda y esaki a bin tambe cu hopi condicion. Un condicion di 
Hulanda pa presta Aruba placa cu interes abou tawata ta cu LAFT 
mester stop di existi y pasa tur cos den e ley di RAFT cu lo ta den 
man di Hulanda. 


INTEREST DI 6.9% RIBA DEBE DI COVID 
Gobierno a negocia cu Hulanda for di aña 2020 te cu 2023 y no 
a sali afo y finalmente na October di 2023, Gobierno di Aruba a 
dicidi cu no ta acepta e condicion aki y a haya un interes halto di 
6.9% riba e debe Covid pa 20 aña. 


ACUERDO HIBRIDE 2024 
Sinembargo, Gobierno di Aruba a sigui negocia despues di 
October 2023 y awo tin un otro acuerdo riba mesa, e Acuerdo 
Hibride 2024. Inicialmente, e condicion di Hulanda tawata ta pa 
tur cos ta den man di e RAFT so. Pero awo el a wordo parti den 
dos. E LAFT ta keda existi den man di Aruba y di Parlamento di 
Aruba. Y banda di e LAFT ta bin un Rijkswet nobo. Esaki ta e 
aspecto hibride. 


Den e Rijkswet temporal aki ta pone cierto confort pa Hulanda, 
Y Parlamento di Aruba ta keda cu e mesun autoridad cu e tin 
awo caba desde cu e LAFT ta na vigor desde aña 2015. E defini- 
cionnan ta keda den e Rijkswet nobo mientras e normanan mes 
ta keda den e LAFT manera nan ta awo. 


INTERES DI 3.4% SI ARUBA ACEPTA 


Prome Minister a indica cu si Aruba acepta e ley nobo aki, cu ta 
un ley temporal y lo bin un acuerdo di salida- un exit bepaling- cu 
lo ta cla y raspa. Si Aruba acepta y keda cla cu e Rijkswet prome 
cu mei 2025, e interes riba ful e debe ta bira 3.4%. 


DIFERENCIA ENTRE 6.9% Y 3.4% 
E diferencia entre e 6.9% y 3.4% ta na balor di 300 miyon florin 
cu Aruba lo mester paga extra durante di 20 aña of nos tin cu 
paga menos durante 20 aña, depende cua di e versionnan aki 
Aruba scoge p’e. 


SI ARUBA NO ACEPTA: 
Si Aruba no logra yega na un Rijkswet pa e fecha stipula na mei 
2025 pa keda cla cu esaki, e interes ta bay bek na 6.9% pa motibo 
cu lo no tin un Rijkswet, no lo tin un RAFT y Aruba ta bay bek na 
e posicion inicial di October 2023. Cu esaki, cu e 6.9% di interes, 
Aruba lo mester paga e diferencia di 300 miyon florin pa 20 aña. 


“Esaki, den corto, ta e solucion hibride. Na prome instante 
Hulanda tawata kier tur cos den un rijkswet so, e RAFT. Despues 
di negociacionnan, esaki a wordo parti den dos. E LAFT ta keda 
existi cu tur e autoridad di Parlamento. Y den e Rijkswet ta bin e 
definicionnan di kico e normanan mester ta. E descripcion kico 
ta un norma. E norma mes lo keda den e LAFT. Despues cu firma 
e acuerdo e siman aki, nos interes ta baha di 6,9% di biaha pa 


5.1% manera un interes intermedio mientras cu ta trahando riba 
e Rijkswet. Unabes cu e Rijkswet keda cla, e ora e ta bira 3.4%. 
Si e Rijkswet no bin, e ora e interes ta bay bek na 6.9%”, Prome 
Minister a duna di conoce. 


Si Aruba acepta e Rijkswet nobo y temporal 


E interes riba debe di Covid ta baha di 6.9% pa 3.4% 

E D I T O R I A L 


E companianan estatal, WEB y ELMAR, ta enfrentando critica 
despues di revelacionnan di negligencia severo den manten- 
cion y decisionnan operativo cuestionabel. 
Expresionnan reciente di empleadonan den e organ- 
isacionnan aki a revela un dependencia inkietante riba e 
asina yama ‘heavy fuel oil’ (sushi), cual nan ta kere cu ta 
causa fluctuacion den voltahe y frecuencia. Esaki lo tin un 
impacto significativo riba e ekipo electrico ya fragil y mal 
manteni, cu ta wordo administra pa ELMAR. 


E situacion actual a complica ainda mas door di e resulta- 
donan, of e falta di nan, presenta p’e asociadonan di MPR. 
E investigacion di e compania consultora, describi pa fuen- 
tenan interno como vago, a lanta preocupacionnan tocante 
su integridad. E frase “Esun cu ta paga ta dicidí” a keda 
expresa constantemente entre e criticonan, sugeriendo cu e 
obhetividad di MPR por a keda comprometi. 


A pesar di cu ELMAR a admiti di tin problema di manten- 
cion, e companianan, hunto cu minister di Energia, Glenbert 
Croes, ta wordo acusa di hunga un wega di punta dede pa 
evita di tuma nan responsabilidad. E revelacion di falta di 
mantencion, cu a resulta den consecuencianan grave pa 
pais Aruba, a tuma luga despues di shete aña di liderazgo 
di Croes y tres aña bou di e director actual. Nan maneho 
den largo plaso no a trata e causanan di e problemanan di 
mantencion, causando frustracion di pueblo en general. 


E credibilidad di Elmar y Utilities Aruba ta na pida pida. E 


strategia di relacionnan publico, mira como un intento pa 
tapa e deficiencianan sistémico, ta faya dramaticamente. 
Residentenan y empresanan ta sigui sufri di energia poco 
confiabel, y di interupcionnan frecuente cu fayo di ekiponan 
esencial birando e norma. 


Pa ultimo añanan nos sa cu gobierno a pidi hopi di WEB y 
Elmar den dividendo, kisas aki ta unda cu a mara man di 
profesionalnan di e dos companianan estatal pa mantene 
un standard di mantencion debido. Pregunta lo ta, awor cu 
baca a hoga y ta bisto cu falta di mantencion ta haci daño 
grandi nan nos economia, si gobierno lo dicidi di tuma menos 
dividendo p’asina e companianan estatal aki por inverti den 
mantencion? Y si ta berdad cu e companianan aki a wordo 
pluma door di gobierno, con por ta posibel cu e directornan 
aki a permiti esaki pasa, siendo cu nan prioridad y respon- 
sabilidad no ta cu caha di gobierno, pero mester ta cu e 
stabilidad di suministro di coriente p’e pueblo di Aruba. 


Pueblo ta exigi responsabilidad y solucion concreto. E inca- 
pacidad di e manehador di e entidadnan publico pa solu- 
ciona e problemanan cu ta tumando luga, a pesar di tin 
suficiente tempo y recursonan (segun nan palabra), ta 
inaceptabel. Segun cu e sector di energia di e isla ta afronta 
e problemanan aki, gobierno y empresanan di servicio 
publico mester priorisa transparencia y maneho efectivo pa 
restaura confiansa publico. Si no haci esaki, e crisis lo sola- 
mente profundisa y agrava e impacto cu ya ta significante 
riba comunidad y nos economia. 


Companianan estatal enfrentando 


un crisis di credibilidad 

45% 

S A V E U P T O 4 5 % O F F Y O U R P E T ’ S 

M I C R O C H I P ! 


FREE 
MICROCHIP 
FREE 
MICROCHIP 


sign up now 


MESCOS cu AWEMainta ta haya informacion di colabora- 
dornan, ta asina cu tur storia tin dos banda. Den caso di 
e publicacion relaciona cu e caso di Dolfi Richardson, cu a 
carga e titulo di “Suspension di oficial Dolfi Richardson por 
haya rabo”, AWEMainta a ricibi e siguiente reaccion di e otro 
banda, como lo siguiente: 


“Den reaccion riba e publicacion den AWEMainta, edicion di 
dia 30 di mei, (Mando Policial) kier a aclaria cu a tuma nota 
di e publicacion aki den e edicion di dia 30 di Mei siman pasa 
y cu esaki no ta corecto. 


“Dit gaat rond in het korps en ontstemd collega’s. 


Dat casus rond dhr. Richardson heeft niks met het KPA of de 
KPA leiding te maken. 


Er is in het KPA KMT/ leiding ook geen sfeer van wantrouwen 
of moeite om te schuiven voor anderen zoals in het artikel 
wordt gezegd. 


Het KMT werkt harmonieus aan de organisatieontwikkeling 
en kent een sfeer van vertrouwen. 
De realiteit van dit probleem is dat het KPA niks met dit onder- 
zoek te maken heeft. 
Dit onderzoek werd uitgevoerd door de VDA buiten het KPA 
om.” 


*AWEMainta ta agradecido na tur nos colaboradornan y ta 
boga pa semper proteha y respeta nan opinion* 


Reaccion di Korps- 


leiding riba publicacion 


di AWEMainta 

ARUBA Airport Authority N.V. (AAA) ta anuncia cu masha orguyo cu 
GOL Airlines, un aerolinea Brasilero, lo start vuelo directo saliendo for di 
Guarulhos–Governador André Franco Montoro International Airport (GRU) 
na São Paulo pa Aeropuerto Internacional Reina Beatrix. GOL ta cuminsa 
bula pa Aruba desde dia 18 di december 2024. E vuelo ta uno di distancia 
largo, pues ta consider’e un long-haul flight di seis ora y mey. 


Cu e adkisicion di e ruta nobo aki, e ta bira e di cuater hub pa Aruba den 
Latino America, cu ta inclui Panama, Colombia, Peru y awo Brasil. GOL 
Airlines ta e di 28 aerolinea pa uni den itinerario di e aeropuerto di Aruba. 
E ruta GRU-AUA ta bira e di 32 ruta pa Aruba. 


“E logro aki ta bin danki na trabou den ekipo, di henter e ekipo comercial 
di Aruba Airport Authority, trahando di cerca cu partnernan manera Aruba 
Tourism Authority y Ministerio di Turismo. Ta algun aña caba nos tin ta 
buscando tur forma pa yega na e mercado aki, cu ta masha interesante y 
prometedo pa nos isla”, asina Jo-Anne Meaux-Arends, Aviation Business 
Development Executive na Aruba Airport Authority a duna di conoce na 
momento di e anuncio. “Nos no ta cla ainda, pasobra nos ekipo ta sigui 
traha incansablemente pa por logra mas ruta, mas aerolinea y cu mas 
frecuencia, banda di haci tur esfuerso pa atrae avionnan mas grandi cu 
mas capacidad di pasahero”. 


Vuelo non-stop Brasil-Aruba 
Cuminsando desde high-season den luna di december, GOL Airlines lo 


E di cuater hub den Latino America 


GOL Airlines cu vuelo directo for di São Paulo 


conta cu tres vuelo semanal, riba dialuna, 
diaranson y diasabra saliendo pa 3:30pm for 
di GRU y yegando 9:00pm na AUA. E vuelo ta 
dura un total di 6 ora y 30 minuut opera pa 
un avion modelo B737-8 MAX cu capacidad di 
176 stoel. E pasashi ta cuminsa na 230 dollar 
pa one way ticket Brasil pa Aruba. 


Hopi opcion pa conexion 
Asina bo yega São Paulo for di Aruba, bo tin 
un variacion amplio di otro destinacionnan 
cu GOL Airlines por hiba bo den Brasil mes. 
Pensa riba GIG (Río de Janeiro), CNF (Belo 
Horizonte), BSB (Brasilia), POA (Porto Alegre) 
y MAO (Manaos). Algun di e ciudadnan impor- 
tante den São Paulo ta Campinas, Jundiaí, 
Sorocaba, São José dos Campos y Santos. 


Latino America ta sigui crece 
Aña pasa Aruba a conta cu no menos di 
250.377 asiento disponibel for di e merca- 
donan den Latino America. Esey riba su mes 
caba ta representa un crecemento di 24.2% 
ora compar’e cu aña 2022, ora cu nos a yama 
bonbini na 201.525 pasahero. Na tur Aruba a 
conta cu casi 49 mil stoel mas riba e rutanan 
aki, pa cual ta spera mas crecemento e aña 
aki, cu vuelonan adicional cu nos ta conoci- 
endo mientras cu pa fin di aña nos ta habri un 
ruta nobo, cu sin duda lo impacta e cifranan 
pa aña 2025. 


Hub pa Argentina 
Un di e mercadonan cu sigur ta interesa Aruba 
masha ta esun di Argentina. Ainda no tin vuelo 
directo pero Argentineronan ta yega Aruba 
via e hub di Panama, Colombia of Peru. AUA 
Airport ta contento di tende cu di e vuelo aki 
di Brasil ta premira cu 25% di tur e stoelnan 
lo ta ocupa door di Argentineronan cu ta pasa 
Sao Paolo y sigui nan vuelo pa Aruba. 

DIAHUEBS atardi 30 di mei a tuma luga e tratamento 
di e ley pa yega na un RWZI nobo den Parlamento 
di Aruba. Un momento cu mester ta di reflexion pa 
nos tur segun Minister Arends. E minister encarga cu 
Naturalesa a cuminsa su discurso bogando pa pone 
e debate politico un banda y pa pensa riba kico a 
trece nos n’e punto historico aki. Mester compronde 
bon ta pakico mester a bin hunto y traha pa resolve 
un problema cu a permiti crece den pleno bista, te 
cu e la bira un peliger pa salud publico y economia. 


E situacion di RWZI lo pasa pa historia como un 
case-study di un modelo politico y economico cu 
no ta sirbi. Aruba den su historia cortico a core tras 
di desaroyo economico y progreso, pero sin pensa 
riba sostenibilidad. Nos pais a bay tras di un sistema 
caminda no ta importa nada otro sino produci 
ganashi. Den e modelo ey no tin luga pa naturalesa.  


Awe tur hende ta spanta y indigna pasobra awa 
sushi ta drenta nos lama. Awa sushi ta pone nos 
hendenan y turistanan den peliger. Awa sushi ta subi 
tera riba caminda dilanti di hotelnan. Hotelnan di 
luho ta rondona cu awa preto. Y den pleno centro 
di Oranjestad y San Nicolas tambe awa sushi ta sali 
tur caminda. Diripiente nos a realisa cu nos no a 
tene cuenta debido cu e modelo economico caminda 
“welvaart” a bay laga “welzijn” atras.  


Pero no ta solamente sushi likido. Nos a haci mescos 
cu sushi solido. Pa hopi aña nos a mira mangroven 
como algo sin balor y cu por wordo destrui libre- 
mente. Nos a hasta traha un dump riba e mangroven 
na Parkietenbos. Te awe por mira con e mangelnan 
ta lucha pa sobrevivi den un ambiente toxico cu nos 
a crea pa nan. Na momento cu e ultimo prikichi a bay 
for di Parkietenbos, e no a causa tristesa. Nos aten- 
cion tawata riba otro cos. Gobiernonan tur rond di 
mundo a siña cu e forma aki di anda cu nos natu- 
ralesa y biosfera no ta sostenibel. Nos no por sigui 
riba e caminda aki. Mientras cu mundo a spierta, na 
Aruba ainda tin esnan cu no ta mira importancia pa 


Momento di reflexion 


Ley pa yega na un RWZI nobo a wordo aproba den parlamento 


protege e tiki naturalesa cu nos tin. E mesun personanan cu lo mester duna cara 
ora nos drenta debate riba e ley cu ta duna naturalesa tambe derechonan constitu- 
cional.  


Loke no ta directamente na bista ta nos coralnan cu ta muriendo. Nos yerba di lama 
tambe ta wordo menasa pa ambicion comercial. Mientras cu rond mundo cientifi- 
conan ta haciendo todo lo posibel pa scapa loke tin na otro paisnan.  


Pero no ta nos naturalesa so nos a neglisha y sacrifica den e ansha pa core tras di 
mas placa. Nos a Pais a logra progreso grandi, pero na caminda nos a bay laga nos 
grandinan atras. Nos mester cambia di ruta pasobra ta tristo cu pa decadas den e 
presupuesto di Pais Aruba, ta pone fondo disponibel pa por ehempel solamente pa 
menos cu 250 adulto mayor. Esey ta menos cu 1% di tur adulto mayor na Aruba. 
Esaki ta un inhusticia social. Un inhusticia cu no ta aceptabel mas y no por sigui.  


RWZI ta pone cu nos mester reflexiona. Tur loke cu Minister Arends a menciona ta 
resultado di decisionnan cu a wordo tuma door di sernan humano. Tur ser humano 
por haci fout. Tur comunidad di ser humano por haci fout. Pero p’esey como hende 
nos tin capacidad pa siña. 


“Ban laga e debacle di RWZI bira un les pa nos tur. Esaki ta cosnan cu no mag ripiti 
mas. Ban laga tambe e dump di Parkietenbos keda den historia. Un capitulo scur di 
nos historia caminda nos a permiti cu un otro grupo di nos hendenan mester a biba 
den huma y holo stinki. Ban laga esey tambe pasa pa historia y no ripiti nunca mas. 
Pero mas cu tur cos ban siña cu nos mester ta consciente y cu nos tin e obligacion 
moral pa cuida esnan mas vulnerabel. Entre nan nos naturalesa y nos adultonan 
mayor. Ban cambia di modelo economico y ban cuminsa pensa cu welvaart y welzijn 
mester por cana hunto.” — Minister Arends. 

HORACIO Oduber Hospital (HOH) a celebra recientemente e apertura di e di 
dos establecimento Cas di Dokter Piedra Plat dirigi pa HOH. Hospital a habri e 
prome localidad algun aña pasa na Eagle y awo e di dos ta habri su portanan 
oficialmente na Piedra Plat. Sr. Gregory Croeze, Miembro di Hunta di Directiva 
HOH , a expresa cu awo tin dos dokter di cas den servicio di Cas di Dokter Piedra 
Plat y cu pa fin di aña lo amplia e cantidad di dokter na cuater. Ademas lo tin un 
Praktijkondersteuner Huisarts (POH) y tambe tin un prikpost di LABHOH situa na 
e Cas di Dokter Piedra Plat cu amplio luga pa parkeo. 


A habri e bunita atardi aki cu presencia di invitadonan unda nos minister di 
Turismo y Salud Publico, sr. Dangui Oduber a dirigi algun palabra terminando cu 
“e apertura aki ta un paso mas cu Aruba ta tuma den loke ta cuido medico cu ta 
enfoca un bes mas riba calidad di cuido pa nos pashentnan.” 


Sr. Croeze a splica cu: “OE AZV a acerca nos algun luna pasa cu e pregunta si 
Hospital ta dispuesto pa habri un di dos localidad di Cas di Dokter. Nos a reuni 
internamente tocante e peticion aki y no a tarda mucho cu nos a regresa cu un 
contesta positivo. Cas di Dokter ta un servicio cu ta cuadra cu e vision di HOH. 
Habriendo un Cas di dokter den bario ta haci nos como HOH mas cerca di y 
accesibel pa e comunidad.” 
Prome cu e conteo oficial pa asina corta e cinta sr. Edwin Jacobs, director di OE 
AZV tambe a dirigi algun palabra y a termina bisando:“masha danki HOH pa e 
man cu a duna nos pa asina nos logra fortifica e prome liña di cuido na Aruba.” 


Establecimento nobo cu servicio di prikpost LABHOH 


HOH orguyosamente ta habri Cas di Dokter Piedra Plat 


E momento simbolico di cortamento di cinta a 
tuma luga despues di e diferente palabranan cu a 
hiba pa tur esnan presente y tur invitadonan por 
a drenta y cera conoci cu e bunita establecimento 
nobo di Cas di Dokter Piedra Plat. 


Hunta di Directiva di HOH ta gradici tur esnan cu a 
haci cu apertura y servicio aki por a bira un real- 
idad, cuminsando na Ministerio di Turismo y Salud 
Publico, OE AZV cu a percura pa financia e Cas di 
Dokter, Hunta di Supervision di HOH, coleganan 
di Cas di Dokter pa e sosten y na e coleganan di 
hospital pa aporta grandemente na e logro aki. 


Hospital ta haci tur lo posibel pa por brinda mas 
opcion di cuido posibel pa facilita e pashent. Door 
di crea mas localidad di Cas di Dokter den otro 
barionan, ta comparti ekipo, personal y conoce- 
mento, banda di un relacion estrecho cu hospital 
den caso cu mester brinda cuido medico specialisa 
y urgente. Siendo e entidad cu mas profesional 
den cuido den servicio, semper por intercambia 


di conocemento y dokter na momento cu ta nece- 
sario. Paso manera sr. Croeze a termina bisando, 
manera HOH su lema ta indica nos semper t’ey, y 
awo mas cerca di bo.” 

DIABIERNA ultimo, Prome Minister Evelyn 
Wever-Croes tabata presente na e ceremonia 
di firmamento di e contract entre Compania 
Arubano di Petroleo (CAP) cu Andicuri Oil & 
Gas Exploration VBA (AOGX), cu ta un subsid- 
iario local di Armstrong International LLC 
(“AI”), pa e exploracion, desaroyo y produc- 
cion di hidrocarburos den e area maritimo di 
Aruba. 


Prome Minister a splica cu e compania 
Armstrong tin un historia excepcional den 
exploracion y a yega di descubri varios campo 
di petroleo enorme den pasado. E compania 
ya caba a haci hopi investigacion y a yega na 
e conclusion cu tin hopi cos di petroleo y gas 
rond di Aruba cu nan ta haya hopi interesante. 
Tambe, riba nan propio cuenta, a haci tur e 
inversion necesario pa haya tur e datos pa 
haci investigacion. Pa e siguiente 18 lunanan 
nan ta bay busca mas datos, mas informacion, 
y cuminsa bora pa wak si nan por haya algo 
den e awanan teritorial di Aruba. Si nan logra 
haya, nan lo bay over na explora y saca e gas 
y petroleo, pa asina nan cuminsa proces’e y 
bende, cual lo ta un entrada hopi grandi pa 
pais Aruba. 


Prome Minister a indica cu e acuerdo aki ta 
uno hopi importante, pasobra e ta diversifica 
e economia, mirando cu Aruba no por keda 
depende solamente riba turismo. Gobierno ta 
haciendo nan maximo esfuerso pa Aruba ta 
mas fuerte y resiliente, y un stap importante 
ta pa diversifica e economia, y den e area di 
energia lo por logra esaki. 


E contract aki, no tin niun gasto pa Gobierno, 
pero e compania Andicuri si ta bay paga 
belasting, y un suma anual di 375 mil dollar 
n’e compania Arubando di petroleo, cu ta un 
compania estatal pa asina nan por haci explor- 
acion den e 18 lunanan nos dilanti. 


“Mi Mester bisa cu nos ta cautelosamente opti- 
mista mirando cu anteriormente ya a purba 


Prome Minister Evelyn Wever-Croes: 


Compania Arubano di petroleo a firma 


contract cu Andicuri Oil & Gas Exploration VBA 


caba di busca gas y petroleo, pero no a haya nada. Aruba no tin nada di 
perde cu purba un biaha mas, mirando cu e compania aki ta pensa cu si tin, 
y lo busca esaki riba nan propio gastonan. Si logra haya gas y petroleo, 
Aruba lo tin un pilar economico nobo cu lo crea mas cupo di empleo, special- 
mente pa nos hobennan cu ta studiando den e ramo aki. Tambe e lo ta un 
entrada pa gobierno, haciendo Aruba hopi mas stabiel financieramente y 
economicamente 
Mi kier gradici Minister Glenbert Croes, pa su vision, determinacion y 
empeño, compania Arubando di Petroleo, y na señor Armstrong di Armstrong 
International LLC (“AI”), pa kere den Aruba” Prome Minister a expresa. 

“SI mi no ta kiboca, como dies aña pasa 
caba nos a firma un MOU cu e compania 
Gol. Nos semper a keda den contacto 
cu nan y semper nan a mustra interes 
pero nunca a concretisa. Awo nos tin 
mas o menos un aña trahando duro 
riba e proyecto aki cu awo ta concre- 
tisa y ta start den december proximo”, 
asina Jo-Anne Meaux-Arends, Aviation 
Business Development Executive na 
Aruba Airport Authority N.V. a bisa 
despues di e anuncio oficial di e regreso 
di Gol Linhas Aéreas pa Aruba. 


AUA Airport cu hopi orguyo y satisfac- 
cion a anuncia cu e aerolinea Gol di 
Brasil ta cuminsa bula pa Aruba desde 
dia 18 di december 2024, cu tres vuelo 
semanal, riba dialuna, diaranson y 
diasabra. Ta trata aki di vuelonan non- 
stop saliendo for di Sao Paulo, Brasil 
pa 3:30 pm y cu ta yega Aruba pa 9:00 
pm, despues di seis ora y mey di vuelo 
den avionnan comodo marca Boeing 
modelo 737-8 MAX cu un capacidad di 
176 stoel. 


Cu esaki, e mercado Latino America 
ta sigui crece y ta yega te na 32 vuelo 
semanal pa nos isla. Esey ta traduci den 
un incremento cuantioso den cantidad 
di stoel disponibel di e mercadonan di 
mas importante. Ta bon pa menciona 
cu den e rutanan di Latino America ta 
figura e cuater hubnan di mas impor- 
tante di e continente, cu ta Bogota, 
Panama, Lima y Sao Paulo. 


Despues di e anuncio aki di Gol, por 
menciona cu Avianca ta keda e aero- 
linea cu ta trece mas turista di Latino 
America cu 15 vuelo semanal pa nos 
isla, for di diferente destinacion. Na di 
dos luga ta Copa Airlines cu ta bula 10 
biaha pa siman for di Panama. Na di 
tres luga ta sigui Latam Airlines cu ta 
bula cuater biaha pa siman for di Lima, 
Peru pa Aruba. Y e ultimo lo ta Gol cu 
desde december lo bura tres biaha pa 


siman for di Sao Paulo pa Aruba. 


“E meta di AUA Airport ta concorda 
cu esun di Aruba Tourism Authoroity y 
Ministerio di Turismo, cu ta subraya e 
necesidad pa diversifica nos turismo. 
Awo por mira con pocopoco e depen- 
dencia riba e mercado Mericano ta 
bahando y esun pa Latino America ta 
subi rapidamente cu varios ruta nobo. 
Esey ta hopi necesario pa un destina- 
cion madura manera Aruba”, asina 
Jo-Anne Meaux-Arends a sigura. 


Y den caso di e vuelonan aki, no 
semper mester fiha solamente riba e 
ruta directo pero tambe e conexionnan 
su tras. Asina por menciona cu Gol ta 
forma parti di Grupo ABRA, cu ta un 
grupo di transporte aereo lider den 
e continente Latino Americano. E tin 
e structura di un “Holding Company” 
forma pa un acuerdo entre e doñonan 
di Avianca y GOL. Aunke cada compania 
ta sigui opera independientemente di 
otro y cu nan mesun marca, toch nan 
ta traha hunto den code-sharing, den 
cumpramento di avion, comparti expe- 
riencia y percura pa esun complementa 
e otro. 


Asina riba dianan cu GOL no ta bula for 
di Aruba, cu por cumpra un pasashi cu 
Avianca y toch yega Sao Paulo uzando 
e mesun avionnan di GOL for di Bogota 
pa Brasil, por ehempel. E facilidad cu e 
acuerdo aki ta bin cu ne ta encera cu 


bo por check-in di Aruba y bo ta haya 
boarding pass te na bo destino final y 
bo maletanan tambe ta sigui nan rumbo 
sin cu mester tuma nan na Bogota, por 
ehempel. 


“Nos no ta cla ainda, pero cu e logro 
aki nos a dal un paso grandi den conk- 
ista e mercado Latino Americano 
miho. Y specialmente pasobra riba e 
avion aki di GOL, lo dedica 25% pa e 
mercado Argentinero, cu tambe nos 
ta sigui crece den dje”, di acuerdo cu 
Jo-Anne Meaux-Arends. Asina ta sigui 
yega na mas mercado cu ta interesa 
nos isla hopi. Por ehempel, via e vuelo 
di Latam pa Peru y Copa pa Panama ta 
yega tambe na conexion cu Chile, cu ta 
turista cu ta gasta mas cu e averahe. 
Den tur, e Brasileronan ta esunnan cu 
ta gasta miho y nan ta na caminda pa 
nos isla e fin di aña aki. 


“Keda pendiente pasobra nos ta trah- 
ando incansablemente pa sigui conk- 
ista mas mercado y amplia e cantidad 
di vuelonan for di rutanan existente”, 
asina Jo-Anne Meaux-Arends a splica. 
Despues di pandemia, cu scarsedad di 
avion y personal di cabina, e aeroline- 
anan a bira hopi estricto. Asina cu un 
mercado no ta “perform”, mesora ta 
baha vuelo of hasta cancela vuelo. “Cu 
na Aruba nos ta hayando ruta nobo y 
ta aumenta nos vuelonan ta bisa hopi 
di nos destinacion, cu ta sigui halto den 
demanda”. 


GOL ta bira e di 28 aerolinea cu ta 
bulando pa Aruba y Sao Paulo e di 32 
destinacion pa Aruba. Di e aeroline- 
anan cu ta bula for di Latino America 
pa Aruba, cu e tres vuelonan di 
SaoPaulo, awor nos ta yega na 32 vuelo 
semanal pa Aruba for di e diferente 
destinacionnan den Latino America. 
Nunca antes Aruba a conta cu tanto 
vuelo asina for di e continente Latino 
Americano. 


Jo-anne Meaux-Arends (AAA) 


Aruba a surpasa tur record den e mercado Latino Americano 

CUALKIER persona por contrae Measles (sarampi) pero 
tin un grupo den nos comunidad cu nan riesgo pa contrae 
Measles y por bira hopi malo di esaki ta mas grandi. Esaki ta 
e motibo pakico e grupo aki mester ta mas consciente. 


E grupo aki ta encera: 
• Mucha bou 5 aña cu no ta vacuna contra Measles 
• Individuo cu tin un sistema inmunologico debil/abou/ 
comprometi. 
• Hende muhe na estado 


Na Aruba nos comunidad ta hopi bon vacuna cu un promedio 
di 95%, esaki ta e motibo pakico hasta esnan no vacuna 
ta wordo proteha p’e grupo grandi cu ta vacuna (Herd 
Immunity). Pero na momento di biaha pa un pais unda 
Measles ta activo, ta importante pa e grupo di esnan no 
vacuna ta consciente cu nan riesgo pa contrae e virus ta 
bira grandi. 


Ken ta proteha of no contra Measles ta desconoci p’esey ta 
importante pa tur hende ta consciente di kico ta Measles, 


sintomanan di Measles, con Measles ta transmiti su mes y 
con pa proteha bo mes di esaki. 


Ken ta na riesgo pa desaroya complicacion serio pa motibo di Measles 

DEBI n’e paso di un Ola Tropical, ta spera cu biento ta debil pa modera, 
cu direccion zuidoost durante e proximo 24 oranan. Esaki lo resulta den 
un aumento significativo di temperatura, alcansando entre 34°C y 35°C, 
cu posibel balor mas halto den e areanan urbano. E aumento den temper- 
atura por tin varios efecto adverso y ta importante ta prepara. 


E Indice di calor, cu ta combina e temperatura di aire cu e humedad rela- 
tivo pa determina e sensacion termico, ta pronostica cu e lo ta entre 36°C 
y 40°C. Esaki por causa molester significativo y representa un riesgo pa 
salud, specialmente p’e adultonan mayor, mucha y esunnan cu condicion 
di salud preexistente manera malesa di curason y respiratorio. 


Pa mitiga e efectonan di e calor extremo, ta recomenda n’e poblacion tuma 
e siguiente precaucionnan: 


1. Hidratacion: Bebe hopi awa, hasta ora cu no tin sed. Evita bebida alco- 
holico of cu cafeina, ya cu e por deshidrata ecurpa. 


2. Bisti: Uza paña light, di colo cla y hancho. Proteha bo mes di e solo cu 
sombre di hala hancho y bril di solo. 


3. Ambiente fresco: Keda den luga fresco y cu airco mas tanto posibel. Si 
bo no ta dispone di un airco, busca refugio publico cu si tin. 


Temperatura halto y precaucion 


Advertencia di ola di calor na Aruba 


4. Evita solo directo: Limita e exposicion na 
solo durante e oranan mas calor di e dia, 
generalmente entre 10’or di mainta y 4’or di 
atardi. Uza sunblock cu un factor di protec- 
cion halto. 


5. Atencion n’esunnan vulnerabel: Pone 
special atencion n’e miembronan di famia, 
bisiña y amigo cu por ta mas vulnerabel n’e 
calor extremo. Sigura pa nan tuma e medi- 
danan necesario pa nan ta fresco y hidrata. 


6. Actividad fisico: Limita na actividad fisico 
extremo, specialmente den aire liber. Si mester 
haci esaki, haci’e durante e prome oranan di 
mainta of den kibra di atardi, ora cu e temper- 
atura ta mas abao. 


Ta fundamental ta atento n’e señalnan di 
e heatwave, manera cuero cayente y seco, 
confusion, mareo y ausencia di sodo a pesar 
di e calor. Den e caso cu e sintomanan aki 
presenta, busca atencion medico di inmed- 
iato. 


Mantene bo mes informa riba e updatenan 
meteorologico y sigui e recomendacionnan di 
e autoridadnan local pa garantisa bo siguridad 
y bienestar durante e periodo aki di tempera- 
tura halto. 

DIALUNA mainta na final di e confer- 
encia di prensa di Gobierno di Aruba, Prome 
Minister Evelyn Wever-Croes a reacciona 
riba e acusacionnan lansa na su persona pa 
Parlamentario Gerlien Croes durante trata- 
mento di e ley di RWZI den Parlamento di 
Aruba, y pafo di Parlamento. Prome Minister 
a indica cu e acusacionnan lansa na su 
persona, na Gobierno y na e profesionalnan 
cu tabata presente den sala di Parlamento, ta 
di lamenta. 


Segun Parlamentario Gerlien Croes a indica 
den su acusacionnan, e ley pa privatisa RWZI 
ta pa enrikece Prome Minister, cual acusacion 
e no por a prueba. Cu esaki, dicho parlamen- 
tario no ta acusa solamente Prome Minister, 
sino ta insultando, y atachando e profesion- 
alismo y credibilidad di e profesionalnan cu a 
traha duro pa haci e ley aki un realidad. 


Tambe den su atake di desesperacion, e 
parlamentario a insinua cu Prome Minister 
ta doño di Secret Hotel y di mas hotel, cual 
Prome Minister a desmenti cu prueba, y a pidi 
dicho parlamentario pa rectifica, mirando cu 
loke e ta papiando no ta cuadra cu realidad. 


Prome Minister ta reacciona riba e acusacionnan 


contra su persona haci pa Parlamentario Gerlien Croes 


Mirando cu su acusacionnan ta sin base, Parlamentario Gerlien Croes a 
pidi disculpa indicando cu loke su persona a bisa no ta berdad, y cu niun 
caminda Prome Minister su nomber ta aparece como doño di e compania 
y hotelnan. 


Prome Minister a expresa cu pa su persona esaki tabata un sorpresa, 
mirando cu den su 15 aña den politica, nunca el a haya un disculpa y 
rectificacion. E parlamentario, a bin bek mesun dia pa rectifica y bisa cu 
tur loke el a caba di bisa y acusa Prome Minister di dje, no ta berdad, y cu 
Prome Minister tin rason cu e no ta doño di ningun compania ni ningun 
hotel. 


“Mi ta bolbe ripiti cu mi no ta doño di ningun compania. Mi no por ta 
doño di un compania y ta Minister President di Aruba. Mi tin cu pasa un 
screening y esaki mes ta prueba cu no ta asina. Tampoco mi nomber no ta 
aparece niun caminda riba e papelnan” Prome Minister a expresa. 


Tambe Parlamentario Gerlien Croes a bin bek den un entrevista anochi, 
bisando cu Prome Minister mester bin prueba cu e UBO (Ultimate Beneficial 
Owner) register. Sinembargo, ta conoci cu e UBO aki ta publico y a conseha 
Parlamentario Gerlien Croes pa busc’e pa e wak pa su mes, cu Prome 
Minister su nomber no ta aparece eyriba tampoco. 


Despues Parlamentario Gerlien Croes a insinua cu Prome Minister su tata 
ta doño di e compania y e hotelnan y na momento cu el a fayece, Prome 
Minister lo bira e heredero. Esaki tambe Prome Minister a mustr’e cu 
prueba cu no ta asina. Señor Hendrik Croes tin 82 aña y ta disfrutando di 
su pensioen, y no tin ningun “shares” den niun compania ya desde 2017. 


Prome Minister a expresa di ta haya lamentabel cu Parlamentario Gerlien 
Croes ta lastra hende drechi. y pese’y a exigi su persona pa rectifica, di 
cual el a haci tambe e mesun dia. 


“Mi ta hay’e un lastima si, pasobra ami semper a sostene hende muhe den 
politica, pasobra mi a enfatisa cu si nos kier pa nos problemanan, preocu- 
pacionnan wordo tuma na cuenta, nos mester ta na mesa pa yuda yega na 
decisionnan den e miho interes di hende muhe. Loke Gerlien Croes a haci 
ta lamentabel, pasobra e no ta inspira otro hende muhe pa drenta politica. 


Mi a haya un rectificacion di biaha, y cu esey mi no por bay hues mas y pidi 
rectificacion. Sinembargo tin un aspecto penal ainda na unda e disculpa 
y rectificacion no a coregi completamente, y nos ta trahando riba e tran- 
scriptnan, cu lo inclui exactamente tur e cosnan cu el a bisa. Mi aboga- 
donan ta cla pa entrega e kehonan ey tambe. 


Aruba ta den recuperacion y mester di tur hende nan miho cara y posibili- 
dadnan pa hiba nos pais dilanti, y e tipo di practica aki ta di lamenta. Mi ta 
spera cu e cosnan aki no pasa mas”, Prome Minister a expresa. 

DIADOMINGO anochi, den careda di 11’or, e 
habitantenan di Sero Janchi a bati alarma pa un 
candela grandi di mondi y cu a menasa varios cas 
den e vecindario. E candela a propaga rapidam- 
ente debi n’e biento fuerte, cu a provoca panico 
entre e habitantenan. Fuera di esey a laga varios 
hende malo debi n’e huma. 


Bombero a activa di inmediato y a yega n’e luga 
pa combati e candela, pero debi n’e magnitud di 
e candela, a rekeri mas unidad pa yuda controla 
e situacion. 


Autoridad ta investigando causa di e candela. 


DIALUNA, pa mas of menos 3’or y mey di 
atardi, polis ta bay na Koyari, caminda cu un 
auto a perde control y a bolter. 


Segun informacion, e vehiculo tabata bayendo 
fo’i direccion nort ora cu di un manera of otro 
a perde control, cu e consecuencia ya conoci. 


Den e proceso el a dal violentamente contra 
cura di un cas, kibrando muraya y causando 
daño significativo. 


Polis y servicio di emergencia a acudi rapida- 
mente n’e luga di accidente. E paramediconan 
a atende e herido n’e luga, brindando e prome 
auxilionan necesario. Afortunadamente no a 
reporta herida grave. Polis a coordina cu un 
takelwagen pa kita e auto fo’i caminda. 


Autoridad ta investigando e causanan di e 
accidente y ta sospecha cu e speed y e posibel 
condicion adverso cu por a contribui n’e acci- 
dente aki. 


Na Sero Janchi 


Candela grandi di mondi a menasa 


varios cas lagando varios hende malo 


Accidente na Koyari 


Auto ta perde control y ta bolter 

DEN un triunfo historico, Claudia Sheinbaum a wordo eligi 
como e prome muhe presidente di Mexico, sigurando un 
victoria contundente cu 58.3% pa 60.7% di e votonan, 
segun cuenta preliminar di autoridad electoral di Mexico. 
E ex-alcaldesa di Ciudad di Mexico y cientifico climatico lo 
sigui su mentor, e presidente saliente Andrés Manuel López 
Obrador, kende su popularidad entre e pobernan tabata un 
factor importante den su exito. 


E Partido Morena di Sheinbaum tambe ta na caminda pa 
sigura un supermayoria di dos tercio den ambos camara di 
Congreso, loke lo permiti nan aproba reforma constitucional 
sin apoyo di e oposicion. E victoria aki ta marca un punto 
di referencia significativo pa Mexico, un nacion cu balornan 
tradicional profundo, y Sheinbaum tambe ta bira e prome 
persona di origen hudiu pa lidera e pais. 


E candidata opositor Xóchitl Gálvez a cede despues cu e 
resultadonan preliminar a mustra cu el a obtene entre 26,6% 
y 28,6% di e votonan, mientras cu e candidato centrista 
Jorge Álvarez Máynez a obtene por lo menos 9,9%. 


Den su discurso di victoria, Sheinbaum a celebra e logro, 
mirando un Mexico plural, diverso y democratico, compro- 
meti cu bienestar di tur ciudadano. Su victoria ta supera esun 
di López Obrador na 2018, cu ta refleha un apoyo amplio na 
su promesa di sigui cu su maneho social popular y proyec- 
tonan di infrastructura grandi. 


E eleccion, un di e mas violento den historia di Mexico cu 
mas di 30 candidato asesina, tambe a mira mas di 20.000 
puesto discuti den henter e pais. A pesar di e violencia, e 
participacion electoral tabata halto, cu alrededor di 100 


miyon persona registra pa vota. 


Como presidente, Sheinbaum ta enfrenta retonan signifi- 
cativo, incluyendo e maneho di relacionnan entre Merca y 
Mexico memey di e crisis di fentanilo na Merca y posibel 
cambionan di maneho si Donald Trump gana e presidencia 
di Merca na november. 


Den un victoria 
historico aplastante 
Claudia 
Sheinbaum e 
prome presidente 
femenino di Mexico 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


INVERSION di China na Colombia a aumenta drastica- 
mente, cu empresanan controla pa e Estado cu ta sigura 
hopi proyecto di infrastructura critico rond e pais. E aflu- 
encia aki ta atribui na gran parti na e acuerdonan comercial 
di 2008 pa 2019 y e bishita di ex presidente Iván Duque na 
2019 na presidente Chines Xi Jinping, cu a impulsa inversi- 
onnan straño significativamente. 


Un proyecto notabel ta El Sol De Oriente, proponi pa 
Corporacion Di Empresanan Chikito y Mediano Di China 
(CVCC), cu e meta di establece un zona comercial masivo 
na e Costa Caribense, cu ta inclui un waf marino, un aero- 
puerto y facilidadnan educacional cu ta promove Mandarin. 
E proyecto aki, hunto cu tres otro propuesta portuario apoya 
pa China, ainda ta pendiente di aprobacion. 


Den e region di Pacifico, e construccion di un Puerto den 
Golfo di Tribuga a wordo promovi p’e elitanan local, pero a 
enfrenta retraso. Mientras tanto, China a mustra interes pa 
expande e Puerto Pacifico di Buenaventura, cu inversionnan 
cu lo reanuda na 2023. 


E Puerto di Antioquia, apoya pa e Fondo di Co-Finansa di 
China pa Latino America y Caribe, ta e unico proyecto portu- 
ario aproba na Uraba. E Puerto aki, banda di e plantacionnan 
di banana di e famia di gobernador Aníbal Gaviria, lo bene- 
ficia e industrianan regional y e operacionnan di mineria 
Chines. 


China Harbour Engineering Company (CHEC) ta lidera e 
proyecto Autopistas al Mar 2, cu ta conecta Medellín cu e 
Puerto di Uraba. A pesar di e retraso, e proyecto di caminda 
aki a genera miles di trabou, hopi ocupa pa trahadonan 
Chines. 


Inversionnan di mineria Chines tambe ta significante. E 
mina di oro Buritica di Zijin Mining Gold y otro proyectonan, 
manera Cordoba Minerals y Caypa coal Mine, ta subraya e 
rastro creciente di China den e sector mineral di Colombia. 


Otro proyectonan importante di China ta inclui construc- 
cion di represanan hidroelectrico na Chocó, e controversial 
represanan HidroItuango, instalacionnan di panel solar di 
Trina Solar y un participacion amplio den e sistemanan di 
metro y trein lihe di Bogota. 


E influencia Chines ta extende na petroleo y gas, cu compa- 
nianan estatal controlando varios campo di petroleo y un 
proyecto di gasoducto. E represa Hidroeléctrica Di Talasa y 
E represa HidroItuango ta enfatisa ainda mas e rol di China 
den e sector energetico di Colombia. 


En general, inversionnan di China na Colombia ta transfor- 
mando e panorama di infrastructura di e pais, aumentando 
tanto oportunidadnan como preocupacionnan riba influ- 
encia for di exterior y impacto ambiental. 


E influencia di China na Colombia: 


Inversionnan grandi den infrastructura critico 

OPEP + a acorda pa extende su recorte 
den produccion di petroleo te cu 2025 den 
un intento pa stabilisa e mercado cu ta 
enfrentando un crecemento lento di demanda, 
interesnan halto y aumento di produccion di 
Merca. E coalicion, cu ta inclui e Organisacion 
di Paisnan Exportador di Petroleo y aliadonan 
lidera pa Rusia, tin como meta pa impulsa 
prijsnan di petroleo cu a yega rond di 80 dollar 
pa bari, bao di e necesidadnan di presupuesto 
di hopi pais miembro. 


Actualmente, miembronan di OPEP + ta reduc- 
iendo produccion cu 5.86 miyon bari pa dia 
(bpd), cu ta representa alrededor di 5.7% di 
e demanda mundial. E recortenan aki ta inclui 
3.66 miyon bpd cu lo vence na fin di 2024 y 
2.2 miyon bpd den recorte boluntario di ocho 
miembro cu lo vence na juni 2024. E acuerdo 
lo extende e recorte di bpd di 3.66 miyon te 
fin di 2025 y lo prolonga e recorte boluntario 
te september 2024, cu un eliminacion gradual 
for di october 2024 te september 2025. 


Minister di Energia di Arabia Saudita, prins 
Abdulaziz bin Salman, a enfatisa e necesidad 
di un miho crecemento economico y tasanan 
di interes mas abou pa sostene e demanda. 
OPEP ta spera cu e demanda di su crudo lo 
yega un promedio di 43,65 miyon bpd den e di 
dos mita di 2024, cu lo hiba na un reduccion 
di 2,63 miyon bpd si e produccion keda na e 
tarifa di april di 41,02 miyon bpd. 


Analisadonan a anticipa reduccion boluntario 


OPEP + ta extende recorte di produccion di petroleo te cu 2025 


extenso pa motibo di e caida di prijs, pero a keda sorprendi pa e retraso 
di OPEP+ den discuti e obhetivo di capacidad individual te cu november 
2025. E Emiratonan Arabe Uni, presionando pa un cuota mas halto, lo por 
aumenta e produccion cu 0,3 miyon bpd for di su nivel actual di 2,9 miyon. 


E acuerdo, mira como un victoria significativo pa influencia Saudi den 
OPEP, a wordo alcansa rapidamente despues di preparacion extenso tras 
di escena di prins Abdulaziz. E acuerdo ta mitiga temornan cu barinan 
adicional lo yega na mercado prematuramente y ta apoya e plannan di 
diversificacion economico di Arabia Saudita, incluyendo un posibel benta 
di accion pa 13.1 biyon dollar den e gigante petrolero estatal Aramco. 

D E P O R T E 


deporte@awemainta.com 


E delegacion di cabay y jinete y 
amazona a haci un tremendo presen- 
tacion na Corsou durante e fin di siman 
cu a pasa. Ariba diasabra tur tres cabay 
di Aruba a logra premionan den nan 
competencia. 


Oasis de los Sauces di Criadero 
Hermanos Bruin a logra un prome luga 
den su categoria y a keda tambe e 
Gran Campeon den e modalidad di 
Trocha. Den loke t’e modalidad di Paso 
Fino, akinan Suavidad de la Siberia di 
Criadero W a keda c’un prome luga den 
su categoria y a keda Gran Campeona 
Reserva den e Campeonato. 


Secreto de Magico  di Famia de Cuba 
tambe a logra un prome luga den su 
categoria y despues den e Campeonato 
a keda como e Prome Finalista.  
Diadomingo a toca turno n’e delegacion 
di 6 jinete & amazona pa drenta pista. 
Por bisa cu tur tambe a logra premio, y 
Aruba a obtene 3 medaya di plata. Den 
e categoria di Amazonas Infantil, Zaria 
de Groot a keda c’un medaya di plata y 
Emilie Lomans c’un cuarto puesto. 


Den Jinetes Junior Zachary CofÏe tambe 
a logra un medaya di plata den su cate- 
goria. Den Amazonas Juvenil Xielle 
Koolman a logra un tercer puesto y 
Carolina de Cuba un cuarto puesto den 
su Categoria di Amazona Aficionada. 


Por ultimo Aruba a cera e anochi c’un 
medaya di plata mas di Jenilee de Cuba 
den e categoria di Amazonas Mayor. P’e 
delegacion aki, Zaria, Zachary, Xielle y 
Carolina tur a competi pa prome biaha 
na Corsou. 


Un palabra di pabien na tur p’e bunita 
representacion na nos hermana isla. 


Resultado Aruba na Inter Curacao - OCA 

JONATHAN Richard tambe ta riba lista di e 
23 hungadonan yama pa Bonds coach Marvic 
Bermudez. E tin 32 aña di edad, ta pisa 78KG y 
ta midi 1.80M di haltura. 


Su posicion ta bolante central y su pia domi- 
nante ta su pia robes. E campeonato pasa e la 
hunga den Odin 59 Heemskerk cu ta un team 
cu ta den 3er division di futbol Hulandes, pero e 
siguiente campeonato e lo ta formando parti di 
ADO20 den segunda division. 


Ya den pasado e la hunga caba den e division 
aki pa AFC Amsterdam y GVVV Veenendaal. E ta 
un hungado cu ta anticipa bon e hugadanan, tin 
bon orientacion di e wega y e sa con pa pone 
respet memey di tereno. 


Su disciplina tactico ta haci cu e ta e guy cu ta 
tene e team organisa. E ta un hungado di basta 
forsa y ta cla pa guera. E ta un hungado impor- 
tante den e transicion den atake. E tin bon vision 
di wega y ta bon cu e bala yudando e team den 
salida tanto cu paso cortico como pase largo 
nan den buraco. 


E ta un hungado cu semper ta trece calma 
specialmente ora cos nan no ta bayendo bon. 
E la nace na Hulanda pero su tata ta di Aruba, 
y esey ta un di su motivacion pa hunga pa nos 
dushi isla. 


Futbol Clasificacion Mundial 2026 


Jonathan Richard: Disciplina Tactico 

MARK Jacobs tambe a ser yama pa forma parti 
di nos seleccion Nacional. Actualmente e ta 
hungando na Hulanda pa S.V. Orion den e 4to 
Division den futbol Hulandes. 


Mark Jacobs tin 23 aña di edad, e ta pisa 73KG y 
ta midi 1.82M di haltura. E la hunga mayor parti 
di si carera futbolistico den SC Bubali y na 2019 
e la pasa forma parti di e tricolornan di Solito, 
RCA caminda e la gana 2 Copta Betico y e titulo di 
campeon na 2023. 


Su posicion unda e ta mas comodo ta Lateral 
drechi, pero e por hunga tambe den bolante y 
hasta como defensa central. E ta un hungado cu 
bon tecnica, bon vision di wega y un vocacion 
ofensivo. 


E la nace den e bario di Bubali y aunke su mayor 
exito a bin cu e team tricolor, full e bario di Noord, 
en special Bubali lo ta para su tras pa ora e subi e 
tereno di wega pa defende nos color nan nacional. 


Futbol Clasificacion Mundial 2026 


Mark Jacobs: Di Noord E Ta 

ROVIEN Ostiana ta otro hungado cu 
lo ta formando parti di nos seleccion 
Nacional p’e apertura di e clasifica- 
cion pa Mundial 2026. E tin 22 aña di 
edad, ta pisa75KG y ta midi 1.86M di 
haltura. 


Actualmente e ta hungando pa Jong 
F.C. Volendam den division dos di 
e futbol Hulandes. Su posicion ta 
bolante y e la bin ta hunga un rol 
importante den nos team Nacional. 
E tin 5 gol anota y 3 asistencia den 
e Concacaf Nations League y un di 
su gol nan a sali den e top 3 miho 
golnan di e torneo aki y hasta a sali 
riba ESPN. 


Esey t’e gol cu e la score di midden 
veld contra US Virgin Island. E ta e 
tipo di bolante cu bo ta yama “Box 
to Box.” E ta core e veld ariba abou 
semper buscando e espacio y semper 
n’e luga indica n’e momento indica. 


E tin bon vision di wega y tambe un 
bon disciplina tactico pa yuda e team 
mantene organisacion. 


Su motivacion grandi, ta su mama 
cu ta biba na Aruba di Famia Robles. 
Aruba sigur ta conta cu su asistencia 
nan y tambe su olfato goleador den e 
wega nan nos dilanti. 


Futbol Clasificacion Mundial 2026 


Rovien Ostiana: Box To Box 

VENEZUELA ta cla pa competi den su di binti Copa 
America, cu lo tuma luga na Merca na juni. Historicamente, 
Venezuela a haya problema den e torneo, y su miho actu- 
acion tabata un semifinal na 2011. E aña aki, su meta ta 
pa surpasa e logronan anterior bou di guia di entrenador 
Fernando Batista. 


E ekipo Venezolano inicialmente tabata forma pa 47 hungado, 
pero desde e momento ey a reduci na un lista provisional di 
30, di cual 26 lo wordo eligi pa e torneo. E ekipo ta combina 
veteranonan cu experencia cu potencial nobo, cla pa haci 
un impacto riba e scenario di futbol mas prestigioso di Sur 
America. 


Portero 
Aunke Wuilker Farinez tabata e portero cu mas experencia, 
el a keda exclui for di e team. Alain Baroja y Rafael Romo, tur 
dos cu mas di 20 partido internacional, lo lidera e departa- 
mento di porteria, apoya pa Joel Graterol y José Contreras. 


Defensornan 
E aliniacion defensivo ta presenta candidatonan fuerte 
manera Jhon Chancellor, Wilker Angel y Yordan Osorio pa e 
posicionnan di defensa central. Alexander González y Miguel 
Navarro ta spera di competi, mientras Nahuel Ferraresi y 


Christian Makoun ta agrega profundidad na e liña di fondo. 


Midfielders 
E liderazgo di e midfielder lo bin di Tomás Rincón, e hungador 
cu mas partido internacional den e ekipo cu mas di 125 
aparicion. Banda di Rincon, hungadornan manera Darwin 
Machis, Yeferson Soteldo y Jefferson Savarino lo ta funda- 
mental. Tambe ta spera cu Junior Moreno, Jhon Murillo y 
Yangel Herrera lo contribui significativamente den midfield. 


E lidernan 
Salomon Rondón, cu mas di 40 gol den mas cu 100 apari- 
cion, ta keda e menasa ofensivo principal di Venezuela. 
Jhonder Cádiz y Eric Ramírez lo duna opcionnan adicional 
dilanti, sigurando un aliniacion ofensivo dinamico. 


XI Titular 
Probablemente e entrenador Fernando Batista a pone Romo 
den e porteria, cu un defensa forma pa Chancellor, Osorio, 
Ángel y Navarro. Ta spera cu e midfield lo inclui Herrera, 
Savarino, Moreno y e experto Rincón, mientras Rondón y 
Ramírez lo lidera e atakenan den un formacion 4-4-2. 


Mientras Venezuela ta preparando pa Copa America, e 
combinacion di experiencia veterano y talento emergente 
ta ofrece speransa pa un campaña exitoso. E disposicion di 
e ekipo pa competi y logra mehora nobo lo ser observa di 
cerca pa fanatico y analistanan mescos. 


Venezuela ta anuncia aliniacion 


pa Copa America 2024 

SORPRENDENTEMENTE, Caitlin Clark a keda cu sola- 
mente tres punto den e pio wega di su carera profesional 
hoben ora New York Liberty a derota Indiana Fever 104-68 
diadomingo anochi. 


E guardia di Liberty, Sabrina Ionescu, a enfatisa e strategia 
di ekipo contra Clark, señalando su enfoke pa haci su wega 
mas dificil posibel. “Nos ta compronde cu e ta e hungado 
clave pa nan, p’esey nos meta tabata pa haci tur cos dificil 
p’e”, Ionescu a bisa. “Nan tambe tabata bin di un back-to- 
back, loke tabata haci cosnan dificil pa nan.” 


Betnijah Laney-Hamilton a lidera Liberty cu 20 punto, mien- 
tras cu Jonquel Jones a agrega 18. Liberty tabata comoda- 
mente dilanti ora Clark a bandona e wega na comienso di e 
ultimo kwartaal despues di a herida su horea robes. 


E tabata den e dressing room pa un rato cu Aliyah Boston, 
kende tambe a sali for di e wega despues di un caida inco- 
modo cu a herida su pia robes. Ambos hungado a bolbe riba 
e banki despues, y Clark a parce di ta bon despues di e wega. 


Clark a pasa un anochi dificil, a saca 1 di 10 tiro y a logra 


solamente cinco asistencia. E entrenador di Indiana, Christie 
Sides, a nota e fatiga di e ekipo den un calendario agotador 
di 11 wega den 20 dia, incluyendo tres contra New York. 
“Nan a tira nan den nan pianan, y esaki ta afecta tur cos, 
specialmente e tironan”, Sides a splica. 


Fever, cu a derota Chicago Sky pa un margen chikito riba 
diasabra, a bringa for di comienso. Liberty a capitalisa riba 
nan fatiga, cogiendo un bentaha di 31-13 despues di e 
prome cuarto. Laney-Hamilton y Breanna Stewart a marca 
shete punto cada un den e periodo inicial mientras New York 
tabata marca un ritmo lihe. E unico puntonan di Clark a bin 
di un tripel logo na cuminsamento di e di dos kwartaal. 


Clark su presencia tabata un atractivo y significativo, atray- 
endo 17.401 fanatico pa e wega. E wega di Liberty tabata 
evidente ya cu e cinco titularnan a registra por lo menos 
cuater asistencia, contribuyendo na un total di 30 ekipo. 


Fever awor lo tin algun dia pa descansa prome cu enfrenta 
Washington diabierna, mientras Liberty ta bay Chicago pa 
un revancha contra Sky, cu a duna nan prome derota di e 
temporada. 


Caitlin Clark den dificultad na momento 


cu Liberty ta domina Fever 104-68 

SIMONE Biles a sigura su di nuebe titulo nacional absoluto 
den e Campeonato Di Gimnasia di Merca riba diadomingo, 
consolidando su posicion como e gimnasta Mericano cu 
mas medaya. Biles a termina cu un puntuacion combina di 
119.750, superando e di dos clasifica Skye Blakely pa 5.900 
punto y e di tres Kayla DiCello. Suni Lee y Jordan Chiles a 
termina na di cuater y di cinco luga, respectivamente. 


Dominando tur cuater evento (bar di balansa, ehercicio di 
piso, bar asimetrico y salto), Biles a surpasa un fayo menor 
den e di dos dia pa mantene su bentaha. “Awe ta djis di sali 


y sinti mi confortabel y confia den mi gimnasia”, Biles a bisa 
NBC Sports. “Mi no por ta mas orguyoso di con mi ta bayendo 
e temporada aki di aña.” 


E triunfo di Biles ta tuma luga prome cu e Prueba Olimpico 
na fin di juni, unda e ekipo femenino lo ser selecciona pa 
Paris 2024. Su actuacion ta marca un regreso significa- 
tivo despues di experencia desafionan durante e Weganan 
Olimpico di Tokyo y tuma un descanso di dos aña pa 
concentra riba su salud mental. 


Regresando aña pasa, Biles a bira e gimnasta mas decora 
den historia n’e campeonato mundial, superando e record di 
Vitaly Scherbo cu un total di 34 medaya. 


Den e competencia di homber, Brody Malone a gana su di 
tres titulo nacional completo riba diasabra. Superando un 
lesion serio cu a rekeri hopi operacion, Malone tambe a gana 
oro n’e bara halto, e aparato caminda el a sufri su lesion y a 
bira campeon mundial na 2022. 


“Simplemente ta sinti increibel pa por haci’e...haci un reapari- 
cion manera mi a haci y ta suficientemente competitivo pa ta 
n’e top atrobe”, Malone a bisa. 


E victoria di Biles y Malone ta enfatisa nan resiliencia y 
talento excepcional mientras nan ta prepara p’e proximo 
prueba Olimpico, anhelando mas triunfo na Paris. 


Rumbo p’e weganan Olimpico na Paris: 


Simone Biles ta logra di nuebe titulo nacional 

Now Playing 


For Showtimes and online ticketing: www.caribbeancinemas.com 


Snatched from the Green Place of Many Mothers, young Furiosa falls 
into the hands of a great biker horde led by the warlord Dementus. 
Sweeping through the Wasteland, they come across the Citadel, 
presided over by the Immortan Joe. As the two tyrants fight for 
dominance, Furiosa soon finds herself in a nonstop battle to make 
her way home. 


Not wanting to live in the shadows any longer, Winnie-the-Pooh, 
Piglet, Owl, and Tigger take their fight to the town of Ashdown, 
leaving a bloody trail of death and mayhem in their wake. 


furiosa 
a mad max saga 


Winnie -the- pooh 
blood and honey ii 


if 


After discovering she can see everyone’s imaginary friends, a girl 
embarks on a magical adventure to reconnect forgotten IFs with 
their kids. 


Many years after the reign of Caesar, a young ape goes on a journey 
that will lead him to question everything he’s been taught about 
the past and make choices that will define a future for apes and 
humans alike. 


Kingdom of the 
planet of the apes 

FORT Zoutman, e structura di mas bieu cu a keda conserva na 
Oranjestad, Aruba, ta un simbolo di e pasado colonial di e isla y 
su importancia strategico den Caribe. E forti historico aki a ser 
construi na 1798, y tabata testigo di e transformacion di Aruba 
for di un isla remoto pa un centro turistico yen di bida. 


E Historia 
Fort Zoutman a ser construi pa e Hulandesnan pa proteha e isla 
for di piratanan y otro posibel invasornan. E forti a haya e nomber 
di contralmirante Hulandes Johan Arnold Zoutman, cu a hunga 
un papel importante den e bataya naval di Dogger Bank contra e 
Britaniconan na 1781. 


Construccion y Arkitectura 
E forti tabata strategicamente situa na costa pa supervisa e haf 
y e awanan den e region. E ta un edificio cu a wordo construi 
cu elementonan arkitectonico colonial Hulandes tradicional, cu 
muraya diki di piedra di coral y lodo. E murayanan robusto aki a 
ser diseña pa resisti atakenan y e clima tropical fuerte. 


Caracteristicanan clave 


Willem III Toren 
Willem III Toren, añadi na 1868, a sirbi como faro y holoshi 
publico. El a haya e nomber di rey William III di Hulanda. 
E toren ta destaca pa su diseño distinto y su rol den nabegacion 
maritimo, guiando barconan na un manera sigur te na costa. 


Defensa 
Fort Zoutman tabata ekipa cu cañonnan y otro structuranan di 
defensa pa defende den caso di cualkier atake. Aunke nan no ta 
funciona mas, nan ta keda exhibi como un recuerdo di e proposito 
original di e forti. 


Patio y edificionan 
E patio central tabata wordo uza pa diferente actividadnan militar 
y administrativo. E edificionan rond tabata wordo uza como 
acomodacion pa soldaatnan y pa warda municion y suplemento. 


Significado Historico 


Defensa contra piratanan 
E funcion principal di e forti tabata pa defende Aruba di atake 
di piratanan, cu tabata comun den Caribe na fin di siglo XVIII y 
comienso di siglo XIX. Su situacion strategico a haci’e un punto 
vital di defensa pa e isla. 
Simbolo di poder Colonial Hulandes: 
Fort Zoutman ta simbolisa e influencia colonial Hulandes den 
Caribe. E ta representa esfuersonan pa establece y mantene 


control riba Aruba y otro teritorionan cerca di dje. 


Uzo Moderno 
Awe Fort Zoutman ta sirbi como museo, mustrando e historia 
rico y patrimonio cultural di Aruba. E forti a keda bon conserva 
y restaura, loke ta permiti bishitantenan pa explora su nificacion 
historico. 


Bon Bini Festival 
Tur diamars e forti ta presente e ‘Bon Bini Festival’, un evento 
cultural cu ta celebra e tradicionnan, e musica y e bailenan di 
Aruba. E festival aki ta ofrece turistanan y localnan un oportun- 
idad unico pa experencia e cultura di Aruba den un ambiente 
historico. 


Fort Zoutman ta un testimonio di Aruba su pasado colonial y su 
legado duradero. Como e structura di mas bieu di e isla, e ta 
ofrece un bista fascinante di historia di Aruba y di Caribe. E bishi- 
tantenan di e forti por explora e artefactonan historico, disfruta di 
eventonan cultural y aprecia e bunitesa arkitectonico di e monu- 
mento duradero aki. 


CULTURA Y HISTORIA 
Aruba: Nos Rikesa 
Aruba: Nos Rikesa 


Fort Zoutman: 


E structura di mas bieu di Aruba 

T E N D E N C I A 


REMODELA e cas ta un decision importante cu hopi hende 
ta evalua cada cierto tempo. E rasonnan di e renobacion por 
varia, for di e necesidad di adapta na cambio den e structura 
familiar, te n’e deseo pa mehora e comfort y e funcionalidad 
di e hogar. 


Independientemente di e motivacionnan, remodelacion por 
ta un oportunidad emocionante pa transforma bo ambiente, 
aplicando idea innovador cu por yuda bo na, maximalisa 
e uzo di espacio y optimalisa e distribucion di muebles y 
elemento decorativo. 


Bo tabata sa di e tendencianan aki den decoracion? 
Den e sentido aki, Kiara Puertas, hefe di e liña di tendencia 
di Promart, ta duna nos,di conoce algun di e tendencianan 
den decoracion, cu ta permiti bo crea un ambiente atractivo 
y acogedor pa logra haci di bo cas, e hogar cu tanto bo ta 
desea. 


1. Sostenibilidad: Cada biaha mas persona ta interesa den 
e sosteniblidad y e proteccion di e medio ambiente. Den 
decoracion, esaki ta traduci den e uzo di material ecologico 
manera bamboo, e uzo di muebles recicla of di estilo vintage 
y e incorporacion di mata y elemento natural n;e diseño. 


2. Diseño modular: Si bo ta sinti cu mester spaar espacio 
pa un miho organisacion na cas, e uzo di muebles cu diseño 
modular por yuda bo hopi. E tipo di tendencia aki ta special- 
mente util den espacio chikito, ya cu lo bo por reconfigura 
nan di acuerdo na bo necesidadnan, haciendo nan multi- 
funcional y flexibel, fuera di permiti bo probecha di nan di e 
miho forma. 


3. Estilo minimalista: Un alternativa den e simplicidad y 
e reduccion di elemento innecesario pa crea un ambiente 
trankil y balansa. Bo por opta pa muebles y acesorio cu 
forma geometrico simpel y sin adorno. Tambe bo lo por traha 
cu colo neutral y suave, manera blanco, shinishi y beige, pa 
crea un ambiente relaha y acogedor. 


4. Colo audaz: Si bo no ta den lo simplista, tambe tin un 
tendencia p’e uzo di colo yamativo cu ta aporta ma energia, 
personalidad y un impacto visual significativo na un ambi- 
ente. Den e parti aki, ta importante recorda cu ta rekeri di 
un balans adecua pa evita cu e espacio ta luci mucho druk 
of caotico. 


5. Print y textura: Ta existi hopi opcion interesante cu bo por 


agrega personalidad y calidez na un espacio. Desde wall- 
paper cu patronchi briyante te na textiel cu textura intrinca, 
e elementonan aki por wordo uza riba muraya, vloer, muebles 
y acesorio, dunando bo espacio interior un toke sofistica. 


6. Integracion di tecnologia: Cu e avancenan tecnologico, 
cada biaha ta mas simpel haci di bo hogar un Smarthome, 
logrando beneficio tanto den termino di spaarmento di 
tempo como di eficiencia. Por ehempel, bo por instala 
bombio LED cu sensor di movemento cu ta cende y paga di 
manera automatico, of mantene bo vloer limpi sin esfuerso 
cu un robovacuum, loke ta permiti bo relaha y disfruta hopi 
mas di bo tempo liber. 


Pa finalisa, e experto ta conta nos cu e tendencianan aki ta 
evoluciona constantemente y door di mantene bo mes up to 
date cu nan por garantisa cu e resultado di e remodelacion 
ta actual, fresco y esteticamente atractivo. 


Seis triki economico pa decora bo cas y ta na moda sin gasta hopi 

ARUBA Airport Authority N.V., conoci como AUA Airport 
ta masha orguyoso di anuncia vuelonan adicional pa y for 
di Aruba. Despues di bastante negociacion, deliberacion 
y preparacion, Aruba a logra convence Avianca pa amplia 
nan frecuencia pa Aruba, bulando directamente for di y 
pa Medellin, Colombia. E adkisicion di e ruta nobo aki ta 
fortalece e conexion cultural y economico entre Aruba y 
Colombia. 


Tabata na fin di januari di e aña aki cu gerencia di Avianca a 
anuncia na ehecutivonan di Aruba Airport Authority, Aruba 
Tourism Authority y na Ministerio di Turismo di Aruba cu nan 
lo añadi cuater vuelo mas pa siman. Esaki despues di haci 
movecionnan den nan iterinario y agenda di avionnan, pa 
aloca extra avion pa por sirbi e mercado di Aruba, conoci pa 
ta un mercado madura y creciendo. 


E prome vuelo di Medellin a yega Aruba diadomingo ultimo 
y asina lo sigui cuater biaha pa siman. E Rubiano ta encanta 
cu Medellin, mientras cu e Paisanan tambe gusta bishita 
Aruba pa pasa vakantie. 


Esfuerso exitoso 
Cada biaha cu celebra un ruta nobo asina, ta nifica por lo 
menos dos aña di negociacionnan intenso pa por logra. 
Mester semper tene na cuenta cu ningun aerolinea tin flota 
suficiente, despues di pandemia, pues ta un reto di kita un 
ruta cu no ta exitoso of rendabel pa habri un otro. Pa nos 
como destinacion, ta nifica cu no solamente mester logra 
ruta nobo pero mester mantene tambe, door di sigui sosten’e 
y promov’e pa e keda bula yen, sino masha lihe e aerolinea 
por scoge pa haci cambio. Pero den e caso aki, Avianca a 
reconoce e balor di Aruba y a haci cambio den su itinerario 
y inclui Aruba den cuater vuelo adicional. 


“Nos ta feliz” 
“Nos ta feliz di celebra e vuelo adicional aki cu Avianca. Nos 
ta masha satisfecho cu e forma profesional y consistente 
den cual nos ta mantene combersacionnan cu e aerolinea 
Colombiano, cu ta fiel na Aruba pa hopi decada caba. Avianca 
ta un di e aerolineanan cu mas aña ta bulando Aruba consis- 
tentemente, pa cual nos ta hopi gradici”, asina Jo-Anne 
Meaux-Arends, Aviation Business Development Executive na 
Aruba Airport Authority, a duna di conoce. “Mas capacidad 
di stoel ta traduci den mas huesped pa yena e cambernan di 
hotel existente y esunnan nobo cu ta habri e aña aki ainda.” 


Ban sigui crece hunto 
“Awe nos ta celebra un momento di orguyo cu e vuelo inau- 


gural di Avianca cu ruta MED-AUA. Un aerolinea cu a conta 
cu exito pa Aruba den aña 2023, representando 40% di e 
bishitantenan cu ta bini for di e mercado di Latino America. 
Nos tin confiansa cu e conexion adicional aki lo realisa mas 
crecemento y exito. Nos ta mira dilanti na e beneficionan 
continuo cu e asociacion aki lo trece cu ne pa nos comu- 
nidad, nos bishitante y mas”, asina Ronella Croes, CEO di 
Aruba Tourism Authority a bisa. 


Di dos gateway 
Esaki ta bira e di dos gateway di Avianca pa Colombia, basa 
riba e ruta existente di Bogotá-Aruba. Ademas di e ruta 
Medellin cu Avianca, ta complementa Wingo su oferta actual, 
dunando e biahero mas opcion y flexibilidad. Sin duda, e 
ruta nobo y directo aki for di Medellin lo ta un impulso pa 
nos turismo mirando cu e ta facilita e turistanan Colombiano 
como tambe esnan den cercania di Colombia pa yega Aruba. 


Medellin cuater biaha pa siman 
En total lo añadi no menos cu cuater vuelo adicional pa siman, 
cu lo ta riba dialuna, diaranson, diabierna y diadomingo. E 
orarionan ta combiniente y den un rato bo ta na Medellin. Y 
for di eynan bo por sea disfruta di e ciudad ey mes of sigui 
pa otronan, cu ta conecta facilmente y combinientemente 
den e vuelonan cu e aerolinea ta ofrece. 


Detaye di vuelo 
E ruta Medellin-Aruba lo ta operacion durante cuater biaha 
pa siman riba dialuna, diaranson, diabierna y diadomingo, 
cuminsando desde 2 di juni 2024. Tin posibilidad pa book 
ticket riba Avianca su website: https://www.avianca.com/ 
en/ of cerca bo agente di biahe preferi. 


Di 10 pa 14 vuelo semanal for di Colombia 


Avianca ta bula awo cuater biaha pa siman pa Medellin 


>> 

Tocante Medellin 
Medellin, den e curason di Colombia, ta birando un hub pa e 
biaheronan cu ta en busca di conexion rond di henter Latino 
America y Caribe. Cu su cultura excitante, paisahe impre- 
sionante y infrastructura den crecemento, Medellin ta fungi 
como un punto fundamental pa e iniciativanan di expan- 
sion di Avianca, fomentando un miho conexion den henter 
e region. 


Ruta existente pero creciendo enormemente 
Ya caba e ruta for di Medellin pa Aruba ta den operacion for 
di algun tempo caba. Actualmente e unico aerolinea sirbi- 
endo e mercado ofreciendo vuelo directo ta Wingo, cu ta 
bula cuater biaha pa siman pa y for di Medellin pa Aruba cu 
su avion marca Boeing modelo 737-800 cu un capacidad di 
186 stoel. Wingo ta bula riba dialuna, diamars, diaranson y 
diasabra durante e lunanan ocupa. Durante lunanan normal 
nan ta bula dos biaha pa siman, cu ta riba diaranson y 
diasabra. E vuelo nobo aki ta un oportunidad pa tanto famia 
y amigo por topa otro, considerando e poblacion grandi di 
comunidad Latino Americano aki na Aruba. 


Medellin por conecta bo facil 
Asina bo yega Medellin for di Aruba, bo tin un variacion amplio 


di otro destinacionnan cu Avianca por hiba bo den Colombia 
mes. Pensa riba Barranquilla, Bucaramanga, Bogota, Cali, 
Cartagena, Cucuta, Monteria, Pereira, Riohacha y Santa 
Marta. 


Pero tambe tin un lista di opcionnan internacional unda 
tambe Avianca por conecta bo, manera: Cancun (Mexico), 
Guayaquil (Ecuador), New York (USA), Madrid (Spaña), 
Orlando (USA), Mexico City (Mexico), Miami (USA), Punta 
Cana (Republica Dominicana), San Jose (Costa Rica) y Quito 
(Ecuador). 


Avianca den cifra: 
Avianca t’e aerolinea mas grandi pa Aruba pa loke ta e 
region di Latino America. T’e di cinco aerolinea mas grandi 
pa aeropuerto di Aruba. Nan ta opera 10 vuelo semanal for 
di Bogota y tin un participacion di mercado di 37% den e 
capacidad di asiento desde Latino America pa Aruba. Cu e 
vuelo nobo, e cantidad di vuelo lo subi te na 14 pa siman. 
Esaki ta haci Aruba e destinacion cu mas vuelo semanal for 
di Avianca, compara cu tur otro isla den Caribe. 


E pasahero di Avianca 
Avianca y Aruba tin un conexion organico cu ta haci cu e 
ruta aki ta frecuente y sostenibel. Avianca tin un profiel di 
trafico hopi unico. Tin cuater diferente tipo di pasahero: 
(1) Colombiano di origen cu ta biba riba e isla y ta biaha 
pa Colombia pa bishita nan famia. (2) Local cu ta biaha pa 
Colombia pa motibo medico (Turismo Medico), (3) Pasahero 
Colombiano cu ta bin Aruba pa turismo y (4) Pasahero cu ta 
haci conexion na Bogota desde e region. Esaki tambe ta un 
base solido p’e ruta di Medellin. 

QREDITS Aruba, den colaboracion cu Aruba Bank, a clausura 
cu exito e evento final di “BeYouOwnBoss”, caminda a demon- 
stra e talento di “entrepreneurship” di hobennan rond di nos 
isla. E evento, cu a tuma luga na Boulevard Events, a trece hunto 
hobennan aspirante emprendedor di ocho scolnan participante: 
C.G. Abraham de Veer School, Colegio San Antonio, De Schakel 
College (MAVO & HAVO), EduCampus, La Salle College, Maria 
College, Mon Plaisir College (MAVO & HAVO) y Colegio Nigel 
Matthew. 
Aruba Bank, e patrocinado oficial di e evento di aña aki, ta 
orguyoso di por a duna sosten y promove “entrepreneurship” 
entre e hobennan di Aruba. E colaboracion ta resalta e compro- 
miso di e banco pa stimula innovacion y habilidad di negoshi den 
comunidad. 
E programa educativo di “BeYourOwnBoss” ta diseña pa inspira 
y educa studiante riba e fundamento di “entrepreneurship”, duna 
nan e habilidad y conocemento nesesario pa converti nan idea 
innovativo den negoshinan exitoso. Den transcurso di e ultimo 
lunanan, studiantenan di e scolnan participante a traha duro 
riba nan plan di negoshi, culminando den e evento final di pitch 
caminda nan a presenta nan idea na un panel di huradonan cu 
experticio den nan ramo di trabou. 
E panel di huradonan tabata inclui lidernan y expertonan 
di negoshinan renombra riba nos isla: Sr. Rodney Geerman,  
“Assistant Retail Manager Sales and Services” di Aruba Bank; Sra. 
Twyma van der Biezen, Qredits Aruba; Sr. Diederik Kemmerling, 
Presidente di Camara di Commercio di Aruba; y Sr. Herrick 
Henriquez, Director di ATIA Aruba. Nan experencia y conoce- 
mento a provee feedback di gran balor n’e participantenan. 
Ganadonan di e Final Pitch di “BeYourOwnBoss” 
categoria MAVO: 
Prome luga: Compania “NA Skin Care” representando La Salle 
College 
Di Dos luga: Compania “Boss Cases” representando Maria College 
Di Tres luga: Compania “Yarn and Beauty” representando C.G. 
Abraham deVeer school 
Ganadonan di e Final Pitch di “BeYourOwnBoss” 
categoria HAVO: 
Prome luga:  Compania “Youthful Happy Mind” representando 


Colegio Nigel Matthew Aruba 
Di Dos luga: Compania “Fit Slice” representando Mon Plaisir 
College 
Di Tres luga: Compania “Click ‘n Go” representando De Schakel 


College 
Aruba Bank ta orguyoso di forma parti di e iniciativa aki cu ta 


duna sosten n’e siguiente generacion, cual ta esencial p’e desa- 
royo economico y innovacion di nos isla. Nos ta spera cu e ideanan 
di lidernan hoben aki por prospera den negoshinan local y alabes 
ta felicita tur scol cu a forma parti. 


“BeYourOwnBoss” di Qredits Aruba cu colaboracion 


di Aruba Bank a clausura cu su “Pitch Event” 

INSCRIPCION ta habri na SKOA pa inscribi 
muchanan y alumnonan cu ta bay atende 
basis y mavo. Mayornan por cuminsa 
inscribi nan yiunan na un scol di SKOA 
pa asina sigura nan luga e proximo aña 
escolar. 


E meta primordial na SKOA ta cu nos ta 
enfoca ariba e desaroyo y crecemento di 
cada mucha y alumno. Nos ta ofrece educa- 
cion di calidad cu ta enfatisa e balornan 
Catolico, comunicacion na nivel multilin- 
gual, inclusion, innovacion y actividadnan 
extra-curicular. Ademas mayornan por 
scoge e scol pa nan yiu pa asina sigura cu 
nan ta bon prepara pa nan futuro. 


Inscripcion Online! 
Por inscribi via nos website www.skoa. 
aw p’asina inscribi completamente online. 
Por inscribi via e-mail na inscripcion@ 


skoa.aw. Por inscribi tambe via WhatsApp 
na +297 748 5995 y sigui e pasonan pa 
completa e inscripcion. Ora di inscribi 
mester pone bon atencion ariba e docu- 
mentonan necesario pa asina por cumpli 
cu e proceso di inscripcion di cada yiu 
exitosamente. Pa mayornan cu ya caba tin 
yiu inscribi na SKOA por haci inscripcion 
di e yiu cu ta bay cuminsa basis via nos 
sistema di SAS. 


SKOA ta duna guia na tur mayor durante 
e proceso di inscripcion. Pa mas informa- 
cion bishita nos website www.skoa.aw of 
por yama nos directo na (+297) 523 1800 
durante orario di oficina. 


Contribucion di mayor 
E tarifa di contribucion di mayor pa e 
proximo aña escolar pa basis y mavo: 
• Pa basisschool schoolgeld ta Awg. 275,- 


y aircogeld ta Awg.150,- 
• Pa mavoschool schoolgeld ta Awg. 350,- 
y aircogeld ta Awg.150,- 


Pa por completa inscripcion pa aña escolar 
nobo di 2024-2025, mester cumpli cu e 
rekisito di SKOA cu ta rekeri e contribu- 
cion di “schoolgeld y airco geld” di 2023- 
2024 ta ful paga. Mayornan cu ta desea un 
areglo di pago por haci peticion pa esaki. 


SKOA t’ey pa guia tur mayor durante e 
proceso di inscripcion. Pa mas informa- 
cion bishita nos website www.skoa.aw por 
yama nos directo na (+297) 523 1800 
durante orario di oficina. 


Inscripcion na SKOA ta habri pa 


Basis y Mavo p’e proximo aña escolar 

DIALUNA mainta Minister di Turismo y 
Salud Publico sr. Dangui Oduber a atende 
e celebracion di 25 aña di existencia di 
e centro di cuido di herida na Horacio 
Oduber Hospital (HOH). E departamento 
a demostra di ta un centro di speransa 
y sanamento pa cada un ciudadano di 
Aruba. 


Minister Dangui Oduber ta orguyoso cu 
tin un centro di cuido di herida avansa 
cu ta brinda un nivel halto di cuido. E 
comunidad di Aruba ta ricibi e miho 
cuido ora ta trata di heridonan, di esun 
di mas simpel te cu e heridonan cronico 
y complica. Como Minister di Salud 
Publico, Sr. Oduber tin tur e confiansa 
den e experticio di Aruba su profesion- 
alnan y di capabilidad di duna cuido den 
nos region. 


E vision di ministerio di salud ta pa 
por sigui brinda tratamento, no sola- 
mente na nos comunidad, pero tambe 
na e ciudadanonan di e otro islanan den 
Caribe Hulandes. Esaki lo aporta alabes 
na Aruba su turismo medico. Hopi di e 
pashentnan cu mester trata herida ta 
personanan cu ta sufri di diabetes, esaki 
hopi biaha ta bin door di sobre peso. Pa es 
motibo Minister Dangui Oduber ta keda 
enfoca riba e plan nacional di prevencion 
pa sigui conscientisa y informa e comu- 
nidad pa hiba un bida mas saludabel. 


Pa finalisa, Minister Dangui Oduber ta 
gradici e personal di hospital special- 
mente e dokter, enfermerianan y personal 
cu a mustra un compromiso di semper 
pone e pashent central y pa sigura e 
miho cuido posibel. Ta pa remarca cu e 
exito no tabata posibel sin e dedicacion 
y trabou duro di e ekipo excepcional di 
wondenpoli na HOH. 


Pabien un biaha mas y danki pa alivia e 
dolor di miles di pashent na Aruba. 


Minister di Turismo ta felicita wodenpoli 
di hospital cu su 25 aña di aniversario 

DIABIERNA mainta Conseho di Minister a haya un update di 
e trabounan cu ta wordo haci na Centraal Accountantsdienst 
CAD y na Departamento di Finansa pa por mehora e admin- 
istracion financiero di Gobierno cu ta forma e base pa por 
yega na Cuentanan Anual cu certificacion di accountant. 


E cambionan aki ta necesario pa asina Aruba por cera e ciclo 
presupuestario cu un Cuenta Anual di Pais Aruba di cual un 
accountant por duna un certificacion cu e cifranan presenta 
ta cuadra cu locual realmente a pasa den gobernacion den 
e aña presupuestario. Te cu awe, ningun Cuenta Anual di 
Pais Aruba a yega di haya un certificacion di accountant. E 
ultimo Cuenta Anual di Pais Aruba cu a wordo controla pa un 
accountant tabata na aña 1998, y e tempo ey a logra haya 
un declaracion di accountant, pues no un certificacion cu 
ta bisa cu e cifranan ta cuadra cu realidad. Pa e motibo aki 
dentro di e reformanan necesario pa haci Aruba mas fuerte 
y resiliente, tin trabounan ta wordo haci pa por yega na un 
declaracion special di accountant pa e Cuenta Anual di aña 
2026 di Pais Aruba. 


Durante e presentacion Conseho di Minister a wordo 
informa riba e stapnan cu ta necesario pa wordo tuma den e 
tempo nos dilanti pa asina por yega na un certificacion di e 
Cuenta Anual di Pais Aruba door di un accountant. Pa yega 
eynan mester introduci awor aki algun cambio den e organ- 
isacion y e proceso administrativo di Gobierno. Lo organisa 
den e administracion financiero di Aruba un ‘three lines 
of defence’ na unda dentro di cada departamento proces- 
onan financiero ta wordo alinea pa asina esaki por facilita 
e informacion financiero cu despues mester wordo compila 
pa Departamento di Finansa den un Cuenta Anual di Pais 
Aruba cu despues ta wordo controla pa CAD y Algemene 


Rekenkamer Aruba ARA, y finalmente ta wordo certifica pa 
un accountant externo. 


Pa e cambionan por ta exitoso ta importante pa cada actor 
ta consciente di nan responsabilidad pa e procesonan ta 
‘in place’ y pa e informacion financiero ta completo desde 
e comienso. A enfatisa cu e responsabilidad pa e maneho 
financiero no ta solamente di e Minister di Finansa, pero cada 
Minister individual ta keda responsabel pa e maneho finan- 
ciero hiba den e departamentonan cu ta resorta bou nan 
responsabilidad. Mescos, e responsabilidad pa e administra- 
cion financiero no ta concentra solamente na Departamento 
di Finansa, pero cada departamento di Gobierno ta respon- 
sabel pa e calidad di informacion financiero cu nan ta 
procesa. 


Den e tempo nos dilanti Conseho di Minister, departamen- 
tonan di Gobierno y Pueblo en general lo sigui wordo informa 
di e avancenan den e trabounan pa mehora e maneho finan- 
ciero di Pais Aruba, specialmente di e trabounan pa por yega 
na un certificacion di e Cuenta Anual di Pais Aruba pa aña 
2026. 


Minister Maduro di Finansa ta informa: 


Trabounan ta sigui p’asina mehora e maneho financiero di Aruba 


Pa por yega na certificacion di Cuentanan Anual di Pais Aruba 

DURANTE e luna di juni, lo dedica atencion na limpiesa di Caya Betico 
Croes den Oranjestad. Durante e luna aki Minister Geoffrey Wever a pone 
fondonan disponibel pa tene un limpiesa completo di Caya Grandi te na 
haltura di Plaza Habibe. 


“Pa ya un tempo caba mi tabata ricibi kehonan di e estado di limpiesa den 
nos centro di ciudad y mi tambe ta consciente di esaki.” Awo, Caya Grandi 
a yega na beurt. Lo ta haciendo limpiesa di Caya Betico Croes, haciendo 
mantencion ariba tur e matanan den Caya Grandi y alabes lo cuminsa 
reemplasa e 50 barinan di sushi cu barinan nobo cu dobel e capacidad. 
Tur e esfuersonan aki ta pa yuda mantene nos ciudad mas limpi. 


For di 2021, aunke cu fondo limita, ta trahando pa haci Oranjestad un 
ciudad mas atractivo y vibrante. Fase 1 di e revitalisacion di Columbusstraat 
y Wilhelminastraat a keda cla den 2023 y recientemente a finalisa Fase 2 
di e area aki. Un parti importante pa revitalisa e area di Wilhelminastraat 
tambe ta e restauracion di e edificio iconico den nos ciudad, manera Cas 
Veneranda. Aruba Fair Trade Authority (AFTA), cual a wordo establece e 
aña aki, tambe ta ubica den un otro edificio iconico den centro di ciudad, 
den Oranjestraat, y asina sigui duna balor y bida bek den nos centro di 
ciudad. “Tur esaki ta parti di un strategia holistico cu nos a compromete 
na cuminsamento di e periodo di gobernacion”, e mandatario a menciona. 


“Mi ta invita tur habitantenan y bishitantenan pa tuma parti den e proceso 
di limpiesa y yuda mantene nos ciudad limpi. Cu bo sosten y colaboracion, 
nos ta sigui traha pa un Oranjestad mas limpi, atractivo y bunita.” 


Minister Geoffrey Wever: 


Luna di juni dedica na limpiesa den nos centro di ciudad 

DIAHUEBS anochi, Prome Minister Evelyn Wever-Croes 
tabata presente na e ceremonia di firmamento pa e tras- 
paso y restauracion di e edificio di ex- DOW pa Aruba Ports 
Authority (APA). Prome Minister a indica cu desde e prome 
momento cu DOW a sali di e edificio, e edificio a keda bandona 
y poco poco a deteriora. Sigur no ta facil pa wak un edificio 
iconico, un monumento cu un balor historico asina grandi 
para eynan sin ta wordo uza. 


E edificio aki, ta den centro di Oranjestad, y den bista di tur e 
bishitantenan, ta tristo pa mira un monumento di gran balor, 
completamente deteriora. E restauracion di e edificio aki, lo 
hisa e calidad di e producto Aruba, dunando un miho bista 
na, specialmente e turista crucero, mirando cu ta e prome 
imagen cu nan ta haya di Aruba na momento cu nan baha di 
e barco. 


“Mi kier a gradici Minister Dangui Oduber, pa su maneho 
incansabel den protege e pilar economico mas grandi di 
Aruba, cu ta turismo. Tambe na APA, cu ta esun cu ta bay 
financia e proyecto aki. Un danki tambe na tur esnan cu di un 
of otro manera a haci esaki posibel, mirando cu e no tabata 
un trabou facil. Mayoria di biaha ora bin cu solucionnan 
grandi asina, semper e problemanan pa realisa esaki ta mas 
grandi cu e solucion. 
“P’esey, mi ta gradici cada un di boso pa boso determi- 
nacion den haci e proyecto aki un realidad. Un pabien na 
Minister di Cultura cu un monumento mas, y na henter e 
pueblo di Aruba cu e proyecto aki. Danki pa e regalo cu boso 


ta dunando Aruba y e legado cu ta wordo laga pa nos futuro 
generacionnan”, Prome Minister a expresa. 


Ex edificio di DOW ta wordo traspasa y restaura pa APA 


Diamars, 4 Juni 2024 
COMUNIDAD 
38 
AWEMainta 


DIABERNA atardi Minister Dangui Oduber tawata 
invitado n’e gran apertura di (HOED) “Huisartsen 
Onder een Dak” den e bario di Piedra Plat. Minister 
Oduber ta anuncia cu esaki ta di dos localidad di 
dokter di cas cu ta wordo opera pa Horacio Oduber 
Hospital (HOH) y e di dos cu a wordo habri e aña 
aki. Cas di dokter na piedra plat lo reenforsa e 
prome liña di cuido y trece mas accesibilidad na 
nos pashentnan cu mester di e cuido y lo amplia e 
capacidad pa sirbi mas pashent. 
E ocasion special aki ta significa un paso padilanti 
den Minister Oduber su compromiso pa mehora 
e calidad di servicio di cuido di salud disponibel 
ariba nos pais. Den aña 2023 a firma un acuerdo 
di cuido, cual un di e temanan importante tawata 
pa reenforsa e prome liña di cuido. Minister 
Oduber ta expresa cu lo demostra asina aki cu 
esfuersonan continuo di tur den salud publico cu 
ta traha pa keda vanguardia e calidad di cuido na 
Aruba cu innovacion y excelencia medico. 


Minister Dangui Oduber su maneho ta basa ariba 
haci inversionnan continuo den cuido y pa sigui 
investiga con pa mehora e calidad di cuido y 
servicio na Aruba y alabes percura p’e fondo di 
AZV keda sostenibel. Ministerio di Salud Publico su 
enfoke ta ariba e conscientisacion di prevencion 
den salud y pa es motibo cu e apertura di HOED 
na Piedra plat lo tin 3 dokter di cas pa ofrece un 
servicio adicional. E cas di dokter na Piedra Plat 
lo percura pa duna un servicio mas accesibel, mas 
efectivo y mas eficiente pa nos aseguradonan. 


Como Minister di Salud Publico e tabata un honor 
pa sr. Oduber pa por a presencia e logro aki y ta 
reconoce e impacto profundo di un servicio di 
calidad halto cu lo wordo ofreci na nos asegu- 
radonan. Minister Dangui Oduber ta gradici ful e 
team di HOH y AZV p’e bon trabou, dedicacion y 
contribucion di cada trahado. Hoed Piedra Plat su 
compromiso ta pa sigura cu cada pashent cu pasa 
door di e portanan lo ricibi e miho servicio y trato 
medico, cual ta alinea perfectamente cu e vision 
di ministerio di salud, p’asina Aruba ta pais mas 
inclusivo, innovativo y avansando den servicio di 
cuido. 


Mehorando accesibilidad, cuido y 


servicio awo den e bario di Piedra Plat 

DIOS a ripara cu no ta bon p’e homber ta su so, y e dun’e 
un muhe hunto cu ne, T’asina e asunto di tata a cuminsa, 
ningun homber por ta tata, segun e diseño di Dios, si e no 
tin yiu c’un muhe cu a haci’e bira un tata. 


Hasta ora un homber adopta un yiu e a haci esey door 
c’un otro homber pa cierto circunstancia o sea pa falta di 
responsabilidad no a cumpli cu su deber di tata. 


Tur yiu tin un tata, y tata mester wordo honra y respeta 
den henter famia manera beibel ta bisa pasobra tata ta 
cabes di cas, pasobra ta Dios a institui esey, y cu yudansa 
di Dios tur tata por ta responsabel. 


Ma mi kier pa boso compronde cu Cristo ta cabes di tur 
bomber, y e homber ta cabes di e muhe, y Dios ta cabes di 
Cristo (1 Corintionan 11:3). 
Asina ta c’un homber como tata mester biba den un bon 
comunicacion cu Dios p’e por eherce un bon labor como 
tata. 


Cual ta debernan di un tata? 
Proverbionan 22:6 ta para skirbi: Instrui un mucha den e 
caminda cu e mester cana, y hasta ora e bira bieu, e lo no 
aparta su mes for di dje. 


Un tata no por bisa cu e no tin tempo, pa su yiunan, e 
mester traha tempo, pa su yiunan, ta su deber manda door 
di Dios, pa instrui su yiunan den caminda di Dios, y un bida 
social drechi, cumpliendo cu etica, integridad y moral. 


Esun cu laga di uza e bara ta odia su yiu, ma esun cu ta 
stim’e ta disciplin’e for di tempran (Proverbionan 13:24). 


Como tata bo mester provee pa bo cas (1 Timoteo 5:8). 


Ora un tata no por coregi su yiu for di chikito, no bay purba 
bati e mucha ora e bira grandi, pasobra e husticia di mundo 
lo cay riba bo, tene cuenta cu e ley di mundo. 


Bo mester haci bo trabao como tata y educa e mucha 
corecto for di chikito, pasobra si no bo haci’e, e ta bira 
mucha malcria, baldadi, y pa ultimo bandido, cu hopi biaha 
ta for di cas mes nan ta sali. 


*Atencion na tur homber: Ora bo drenta bida, di un muhe 
cu tin yiu, e yiu ey tambe ta bira bo yiu, no por ta posibel 
cu bo ta bon cu e mama y abo cu e yiu, no ta tin comuni- 


cacion cu otro, wak pa abo duna bon conseho cu ta impre- 
siona e mucha, y asina yud’e pa crece bon. 


Un tata mester tin bon comunicacion cu Dios, p’asina e 
por tin bon comunicacion cu su yiunan, pasobra e palabra 
di Dios ta bisa lo siguiente: 
E palabranan cu mi ta ordena bo awe, mester ta riba bo 
curason. 
Siña nan cu tur diligencia na bo yiunan, y papia di nan ora 
bo ta sinta den bo cas. 
Ora bo ta cana riba caminda, ora bo ta bay drumi y ora bo 
lanta (Deuteronomio 6:6-7). 


Ta dificil pa un tata guia su famia den e tempo aki sin 
yudansa di Dios. 
Un tata mester tin compasion pa su yiunan: Ma ora cu e 
tabata hopi leu ainda, su tata a mir’e y a sinti compasion 
pe, y a core bay brase y sunchi’e (Lucas 15:20). 


Un tata ta prome yama pa haci oracion pa su yiunan, un 
tata ta prome yama pa dobla rudia dilanti di Dios pa henter 
famia. 


Sinceramente, Pastor Marcel Balootje 


Fortaleza pa Famia 


Un palabra di bendicion pa tur tata den e luna di tata 

“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Nos ta anuncia fayecimento di: 


Orlando Erwin Quandus 


*14-06-1961 – †31-05-2024 


Acto di entiero lo wordo anuncia despues. 


“Amor y fielded ta topa, husticia y paz ta brasa 


otro; Fieldad ta brota for di tera y husticia ta baha 
for di cielo. Husticia lo bai dilanti y paz lo sigui den 


su paso.” - Ps. 85:10,11,13 


Cu inmenso tristesa na nos curason, pero 


conforme cu boluntad di Dios, nos ta participa 


fayecimento di: 


Mario Rudolf Danies 


Mihor conoci como “Dodo of Dodois” 


*08-10-1957 - †03-06-2024 


Acto di despedida lo wordo anuncia despues 


NA stadhuis di Eisden-Margraten e tuma 
luga un recepcion special unda burge- 
meester 
di 
Eisden-Margraten 
Alain 


Krijnen a keda nombra como “Association 
Ambassador” 
di 
“America 
Europe 


Friendship Association- AEFA”. Minister 
Plenipotenciario di Aruba mr. Ady Thijsen 
tabata invitado special n’e ocasion aki, 
debi n’e hecho cu Minister Thijsen tambe ta 
carga e titulo di “Association Ambassador” 
di AEFA, mescos cu t’e caso di e burge- 
meester di Brunssum Wilma van der Rijt, 
kende tambe a presencia e recepcion. 


Presidente di AEFA drs. Arthur Lieuwen 
a bisa di ta hopi content y orguyoso cu 
burgemeester Krijnen a acepta e peticion 
pa bira “Association Ambassador” di AEFA 
y asina contribui n’e amistad entre Europa 
y Merca. 


Burgemeester Krijnen a bisa di ta honra 


pa por ta “Association Ambassador” di 
AEFA, mirando cu Margraten ta tuma un 
posicion unico den historia di Segundo 
Guera Mundia. Margraten tabata e prome 
sitio cu a keda libera door di e aliadonan. 
Margraten ta conoci tambe p’e cemen- 
terio militar Mericano cu alabes ta un 
monumento na memoria di e soldaatnan 
di Estados Unidos cu a fayece durante e 
bataya na Zuid-Limburg, e ofensiva na 
Ardennen (Belgica) y n’e area di Rhur na 
Alemania. 


Ex-presidente di Merca George W. Bush 
y First Lady Laura Busch a bishita e 
Cementerio na 2005 acompaña pa Reina 
Beatrix. Burgemeester Krijnen a bisa cu e 
preparacionnan ta andando pa 2025 – 80 
aña di Bevrijding di Hulanda, pa Margraten 
por ricibi e presidente di Merca n’e 
momento ey pa un ceremonia special n’e 
ocasion di 80 aña di Bevrijding di Hulanda. 


Durante e ceremonia oficial Minister 
Thijsen tabata tin e honor p’e lesa e texto 
riba e documento oficial pa despues 
burgemeester di Brunssum Wilma van der 
Rijt a haci e entrega di e documento oficial 
na burgemeester Krijnen y asina nombre 
como 
“Association 
Ambassador” 
di 


“America Europe Friendship Association”. 


Potret cortesia di Arubahuis 


Burgemeester di Eisden-Margraten nombra 
como “Association Ambassador” di AEFA 

“This, then, is how you should pray:“ 


‘Our Father in heaven, hallowed be your name, 


your kingdom come, your will be done, on earth as it is in 


heaven. Give us today our daily bread. 


And forgive us our debts, as we also have forgiven our 


debtors. And lead us not into temptation, 


but deliver us from the evil one. - Matthew 6:9-13 


Cu gratitud pa tur e añanan cu nos tabata afortuna pa 
comparti cu’ne, y pa tur e amor y alegria cu el a duna 
cada un di nos. E bashi cu e ta laga atras ta profundo, 
pero su alegria y amor lo keda den nos memoria y nos 


curason pa semper. 


Cu tristesa nos ta anuncia cu nos ser stima a transcende 


pa bida eterno: 


Edith Helen Eman-Eman 


4 Juni 1927 - 28 Mei 2024 


Casa: †Julius Sigfried Eman 


Mama: †Margaret Eman 
Tata: †Jan Godfried Eman 


Yiunan: 
Reinhard (Rayen) Eman 
Sandra Eman 


Nietonan: 
Reinhard (Papito) & Zillah Eman-Fingal 
Sue-Ellen Eman & Ashley Krosendijk 
Alexandra & Bruce Arends-Oduber 
Michael Eman 
Stacy Eman 
†Ivy Eman 
Jurwin Besselink 


Bisanietonan: 
JC, Zoë, AJ, Kianna, Max, RJ, Liam, Alexia-Aminah & 
Hendrix 


Rumanan: 
†Margareth Da Re-Eman y Famia 
Alice Blandford-Eman y Famia 
†Albert Eman y Famia 


Fiel acompañante: 
†Guillermo Felipe de la Cruz Eman 


Primo(a)nan, subrino(a)nan, amistadnan, conocirnan, 
bisiñanan y demas famia 
Dr. Marcel Ho Kang You y Assistentnan 


Ta invita pa acto di despedida cu lo tuma lugar dialuna 
3 di Juni 2024, na Kerki Protestant na Playa di 2:00 pa 
3:30 di merdia. Pa 3:30 lo tene un sirbishi. Despues lo sali 
pa Santana Protestant na Playa. 


Prome y despues di entiero no ta ricibi bishita di 
condolencia na cas 


“Señor ta mi wardador, lo mi no tin falta di nada. 
Den cunucu di yerba berde e ta ponemi sosega. 


E ta hibami na awa trankil, 
pa mi bolbe haña forsa.” 


Salmo :23 


Cu dolor na nos curason pero conforme cu 


boluntad di Dios nos ta participa fayecimento di 


nos Mama y Oma stima: 


Maria Antonia Kelly-Ruiz 


*01-01-1929 - †02-06-2024 


Esposo: 
†Thomas Aquino Kelly 


Na nomber di su: 
Yiunan: 
Neville Kelly 
Astrid Kelly 
Armando y Glenda Kelly 


Nietonan: 
Tyronn y Jeanmichel 


Ayudante y amiga: 
Sra. Edilia Betancourt 


Cuñanan: 
Barbara Young y Famia 
Josefa Bareño y Famia 
Anna Muñoz 


Primonan y Primanan stima como ruman 


Famia Ruiz, Kelly y demas famia y conocirnan. 


Despedida lo tuma lugar na Misa St. Anna na 
Noord, diaranson juni 5, 2024 for di 1:00 pa 
4:00pm, despues lo sali pa Santana catolico na 
Noord. 


Despues di entiero nos no por ricibi bishita di 
condolencia na cas. 


Gradicimento & Invitashon 


Na nomber di famia Franken –Peralta nos kier 
a gradici tur esnan cu di un manera of otro a 


duna nan sosten na momento di enfermedad , 
fayecimento y despedida di nos defunto stima: 


Francisco V. 


(Paco) Franken 


25-12-1960 – † 22-05-2024 


Nos kier a gradici Staff y personal di 


Royal Funeral Home pa nan gran sosten y servicio 


den nos momento dificil. 


Na Melissa , Riley , Tania y su amigo di cas Alex cu 
a compaña nos di principio te ultimo momento. 


Na tur esnan cu a yama, manda what’app, 
rumanan di Iglesia pa tur e orashon y sosten. 


Tambe nos kier a invita famia y 


amistadnan pa un orashon na cas 


Buena Vista 10A, diahuebs 06-06-2024 di 7or pa 


9or anochi. 


Boso presencia lo ta altamente aprecia. 


Mira con Dios a salba mi, 


Tur mi confiansa ta den djE, 


Mi n’ tin miedo: 


Señor Dios ta mi forsa, mi refugio. 


E mes t’Esun cu a salba mi. 


Isaías 12:2 


Cu inmenso tristesa nos ta 
anuncia fayecimento di: 


Guillermito Ismail 
Mihor conoci como “Guillermo of Mito ” 


*29-05-1943 - †02-06-2024 


Acto di entiero lo wordo anuncia despues 

Señor bin yudami 


Cargami, djies un brasa dibo por calma mi dolor. 


Brasami, consolami Señor 


Abo so ta suficiente. 


Cu inmenso dolor na nos curason, pero 


agradesido y conforme cu boluntad di Dios, 


nos ta anuncia fayesimento di 


nos esposa, mama, wela, ruman, tanta, sobrina, 


prima y amiga stima 


Aixa Beatriz 


Richardson-Albus 


*24-03-1946 - †28-05-2024 


Na nomber di 
Su mayornan: 
†Leoncio Albus y †Carmen De Andreis 


Kerido esposo: 
James (Jimmy) Richardson 


Yiunan stima: 
Jessica Richardson y Miguel Garcia 
Jurene Richardson 
Ludmila Richardson 


Nietonan stima: 
Louis Richardson 
Eloisa Maria Tromp 


Su rumannan stima: 
†Humberto Manuel Correa-De Andreis 
†Lourdes Maduro-Albus y Gregorio (Rochi) Maduro 
†Alida Albus 
†Alvin Albus 
Albert Albus 
†Alonso Albus 
Marcus Albus 
Michael Albus 


Su swa y cuñanan stima, Sobrino y sobrinanan, 
primo y primanan, ihanan, 
Comernan y Comper. 


Tantanan stima na Colombia: 
Nancy de Castillo-De Andreis y famia 
Ines Mattos-De Andreis y famia 


Famia y amigonan: 
Richardson, Albus, Maduro, De Andreis, Mattos, 
Avila, Castillo-De Andreis, Rosario-Nuñez, Peña, 
Farrell, Sierra, Lacle, Commenencia, Solognier, 
Jimenez, Davelaar, Croes, Pain, Correa Gneco, 
Tromp, Garcia, Krips, Williams, Melfor, Jansen, 
Istatia, Schoop, De Meza, Rijke, Molina, Ras, 
Willems, Giraldo, Rancel, Ignacio, Lake, Calmes, 
Quant, Malmberg, Labad, Adonis, Antersijn, Plaza, 
Barrios Perez 


Miembronan di Asistencia Social Dakota y demas 
famia na Colombia, Hulanda, Korsou, St. Maarten 
y Merca. 


Ta invita pa acto di entiero cual lo tuma luga 
dialuna 3 di juni, 2024 na misa Birgen 
di Fatima na Dakota for di 1or pa 4or di atardi y 
despues lo sali pa santana na 
Sabana Basora. 


Nos disculpa si den nos tristesa nos por a lubida un 
of mas persona. 


Despues di entiero no lo ricibi bishita di 
condolencia na cas. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu honda pena y dolor na nos curason pero 
conforme cu boluntad di Dios nos ta anuncia 


fayecimento di nos Tata, Ruman y Omo 


Hosé Francisco Figaroa 


Mihor conoci como: “Jossy” 


*05-03-1951 - †29-05-2024 


Mayornan: †Aloysius y †Juanita Figaroa 
Esposa: †Casandra (Sandra) Figaroa-Pietersz 


Na nomber di su: 
Yiu: Hosé Francisco (Joselito) Figaroa y Yulaika 
(Julie) Cristina y famia 


Suegro (a): †Eddy Henry (Dijs) y †Rosa Angelica 
(Chichi) Pietersz-Croes 


Rumannan: 
Theresita Figaroa 
Vda. Filomena Wever-Figaroa y †Luwi Wever 
†Bernadeta Figaroa 
†Maria y †Antonio Marin-Figaroa 


Swanan: 
†Errol y †Silvia Pietersz-Dirksz y famia 
†Edsel y Elly Pietersz-Vrolijk y famia 
Marlon y Rosalina Pietersz-Farro y famia 


Omo: Urbano Figaroa y Lelia y famia 


Iha: Romar Dijkhoff 


Amiga di cas: Astrid Colina y famia 


Sobrino(a)nan: 
Shirley Giel y famia, Mildred Giel y Maricella 
Dijkhoff y famia, †Roland (Paul) Giel y famia, 
Robert Wever y famia, Angelique Wever y famia, 
Soraida Wever, Omar Maldonado y famia, 
Omayra Maldonado y famia 


Primo y primanan, comer y compernan, 
Pastoornan; Pastoor Santiago, Pastoor Daniel, 
Pastoor Jan, Pastoor Toti, amigo y amiganan di 
Parokia, colaboradornan di Kapel di Alto Vista, 
coperadornan Ministro de Eucaristia di Paroka 
Santa Anna na Noord, ex-coleganan di LAGO, 
Holiday Inn, Divi Divi Tamarijn, Divi Resorts y Do It 
Center 


Ayudante na cas: 
Lisbeth Reyes y Jarmilia (Chichie) Flanegin 


Famia: Figaroa, Pietersz, Croes, Giel, Wever, 
Dijkhoff, Maldonado, Roga, Semeleer, Gei, 
Thiel, Kelly, Tromp, Dirksz, Vrolijk, Farro, de Cuba, 
Franken, Curret, Daal 


Oportunidad pa condolencia: Aurora Funeral 
Home, diahuebs 6 di juni 2024 di 7:00 pa 9:00 pm 


Ta invita pa e acto di entiero cu lo tuma lugar 
diabierna 7 di juni 2024 na misa Santa Anna di 2:00 
pa 4:00 pm, despues lo sali pa Santana catolico 
na Noord. Ta pasa Kapel di Alto Vista y cas prome 
cu bay misa. 


Enbes di flor of krans lo tin un box disponibel den 
misa pa por hasi un donacion pa cu gastonan di 
entiero di Hosé. 


Nos ta lamenta cu despues di entiero nos no por 
ricibi bishita di condolencia na cas. 


SEÑOR ta mi lus i mi salbashon; di ken lo mi tin temor? 
SEÑOR ta e fortalesa di mi bida; di ken lo mi tin miedu? 


Salmo 27:1 


Ku tristesa den nos kurason, nos ta anunsiá morto di: 
Louis Antonio Pedro 


Su yu: Javier Pedro 
Yu di kriansa: Cheydi Nadia 


Rumannan: 
† Ecto Pedro 
† Lucio Pedro 
Aura Nisia i famia 
Juliana (Ana) Pedro i famia 


Subrinanan i subrinonan: 
† Ludwig Pedro 
Wilbert Pedro i famia 
† Shirline Pedro 
Idaline Maduro i famia 
Enigma Pedro i famia 
Sherlon Nisia i famia 
Minolva Hooker-Pedro i famia 
Sharine Henriquez-Pedro i famia 
Samira Pedro 
Marili Pedro i famia 
Latifa Balentin-Pedro i famia 
Riccel de Jesus da Silva-Pedro i famia 


Amigu i amiganan: Heidy De Leon, Edimar Méndez, 
Katerin Santiago, Indiana Arias, Debata Mora, Dennis 
Rombley, Arthur Dowers, Clemente, Frank i demas 
amigunan na Aruba i Kòrsou 


Demas famia: Pedro, Bentura, Nisia, Maduro, Henriquez, 
Balentin, de Jesus da Silva, Hooker, Juliana, Felida 


Si den nos tristesa nos por a lubidá algun famia, amigu(a) 
òf konosí, nos ta pidi nos diskulpa. Entiero ta tuma lugá 
djaluna, 03 di yüni 2024 na Aruba.Ta risibí bishita di 
kondolensia na Iglesia Adventista di San Nicolas, na Dr. 
Schaepmanstraat 3. Di 2’or pa 3’or siguí pa un servisio te 
4’or di atardi. 


Despues ta hiba e defuntu na su último lugá di sosiegu 
na Santana Sabana Basora. 


Despues di entiero NO ta risibí bishita na kas. 


Dios ta amor...y amor ta Dios 


Maske mi no ta na e mundo aki, 


Tur dia mi ta banda di boso curazon, 


Mi por stens di loke Señor ta hasi. 


Salmo:31 


Agradecido pa tur locual ela hasi pa nos, 


Aruba Lions Club ta anuncia fayecimento di nos 


Miembro pa bida: 


Lion Alfonso Mirep 


Mihor conoci como “Fons” 
*13-03-1923 - †20-05-2024 


Na Nomber di: 


Famianan den exterior, amigo y amiganan, 
conocirnan, ex clientenan di La Venezolana, 


Tienda Mirep, esnan cu a cuide, tur miembro di 


Aruba Lions Club. 


Ta invita pa acto di entierro cual lo tuma lugar 


dialuna 3 di juni, 2024, na misa Pro Cathedral San 
Fransisco De Asis na Playa di 2.00pm pa 4.00pm. 


Despues lo sigi cu cremashon den seno priva. 


